title: Ohjaus (yritysjohtaminen)

text: Apuna ohjauksessa käytetään Balanced Scorecardia.


title: Ohjaus (yritysjohtaminen)

text: Johdon ohjausjärjestelmiksi kutsutaan virallisia, informaatioon perustuvia rutiineja ja prosesseja, joita yritysjohtajat käyttävät säilyttääkseen tai muuttaakseen organisaation toimintamalleja. Ohjausjärjestelmät voidaan Simonsin mallin mukaan jakaa neljään luokkaan: Uskomusjärjestelmillä sitoutetaan henkilökunta organisaation arvoihin ja ohjataan heitä kohti organisaation tavoitteita. Niiden avulla selkeytetään tavoitteita ja asioiden vaikutussuhteita päätöksentekoon avulla sekä luodaan odotuksia yrityksen toiminnalle.


title: Ohjaus (yritysjohtaminen)

text: Rajajärjestelmillä kontrolloidaan, miten tavoitteita kohti pyritään, sekä luodaan yritykselle pelisäännöt. Rajajärjestelmiin kuuluvat mm. säännöt, riskirajat ja investointien hyväksymismenettelyt.


title: Ohjaus (yritysjohtaminen)

text: Diagnostiset ohjausjärjestelmät perustuvat mittareihin, budjetteihin ja liiketoimintasuunnitelmiin. Niiden avulla verrataan yrityksen todellista toimintaa tavoitteisiin, aikaisempaan toimintaan ja kilpailijoihin.


title: Ohjaus (yritysjohtaminen)

text: Interaktiiviset ohjausjärjestelmät hälyttävät johtoa epävarmuustekijöistä sekä pyrkivät näyttämään johdolle organisaation uudesta näkökulmasta, jolloin voidaan ideoida uusia strategioita.


title: Filipa Azevedo

text: Filipa Azevedo (s. 31. heinäkuuta 1991 Porto) on portugalilainen laulaja. Azevedo voitti Festival da Cançãon (Portugalin euroviisukarsinta) niukasti, ja näin hänestä tuli Portugalin edustaja Oslossa pidettäviin Euroviisuihin vuonna 2010. Azevedo esitti Euroviisuissa kappaleen "Há dias assim" sijoittuen sijalle 18.


title: Filipa Azevedo

text: Filipa Azevedon kotisivut


title: Luettelo ikärajoista Suomessa

text: Tämä on luettelo ikärajoista (henkilön oikeudet ja velvollisuudet) Suomessa.


title: Isojoenranta

text: Isojoenranta () on Porin 18. kaupunginosa Kokemäenjoen rannalla. Sen naapurikaupunginosia ovat lännessä Murtosenmutka, pohjoisessa Ruosniemi, idässä Sunniemenranta, sekä Ulvilaan kuuluvat Harjunpää ja Sunniemi. Etelässä, Kokemäenjoen toisella puolella ovat Kalaholma, Lukkarinsanta ja Aittaluoto. Isojoenrannan kohdalla Harjunpäänjoki laskee Kokemäenjokeen. Harjunpäänjoki muodostaa kaupunginosan Sunniemen vastaisen rajan.


title: Isojoenranta

text: Isojoenranta kuuluu Toejoen ja Kalaholman koulupiiriin, ja sen postinumeroita ovat 28220 ja 28240.


title: Kurt "Nikkelaj" Nielsen

text: "Nikkelaj" Nielsen


title: Kurt "Nikkelaj" Nielsen

text: Kurt "Nikkelaj" Nielsen (2. syyskuuta 1924 – 17. heinäkuuta 1986) oli tanskalainen jalkapallovalmentaja ja hyökkääjä. Hänet muistetaan parhaiten Tanskan maajoukkueen päävalmentajana vuosilta 1975–79.


title: Kurt "Nikkelaj" Nielsen

text: Nielsen aloitti pelaajauransa Skovshoved IF:ssä, jota edusti juniorivuosista lähes kolmikymppiseksi saakka. Vuonna 1954 hän siirtyi ammattilaiseksi Ranskaan Olympique Marseilleen. Ensimmäisen kautensa Ranskassa hän pelasi lainalla AS Aix-en-Provencessa, mutta peliaika jäi vähäiseksi. Kaudella 1955/56 hän edusti Marseillea vain kolmessa ottelussa. Ammattilaisura tyrehtyi alkuunsa ja Nielsen jättikin pelikentät vuonna 1956.


title: Kurt "Nikkelaj" Nielsen

text: Pelaajauransa jälkeen Nielsen siirtyi valmentajaksi. Hän aloitti 1959 tanskalaisseura B. 1901:n, jota hän valmensikin aina vuoteen 1975 saakka. Seuraavana vuonna hänestä tuli Tanskan maajoukkueen päävalmentaja. Hän luotsasi Tanskaa 31 maaottelussa. Nielsenin alaisuudessa Tanska voitti 13 kertaa, muttei selvinnyt arvoturnauksiin. Hän jätti tehtävänsä vuonna 1979 ja jatkoi uraansa Herfølge BK:n peräsimessä. Vuonna 1981 hän palasi vielä B. 1901:n valmentajaksi, mutta joutui jättämään tehtävänsä pian terveysongelmien vuoksi.


title: Kurt "Nikkelaj" Nielsen

text: Vakavaa astmaa sairastanut Nielsen kuoli 17. heinäkuuta 1986 Nykøbing Falsterissa 61-vuotiaana.


title: Ugleuralski

text: Ugleuralski () on kaupunkimainen taajama Permin aluepiirin Gubahan piirissä Venäjällä. Hallinnollisesti se muodostaa Severo-Ugleuralskojen kaupunkikunnan. Taajama sijaitsee Kaman vesistöön kuuluvan Kosvan sivujoen Kosajan varrella Gubahan kaupungin pohjoispuolella. Sen kautta kulkee Tšusovoin ja Solikamskin välinen rautatie, johon yhtyy Permistä tuleva rata. Asukkaita on 9300 henkeä (vuonna 2009).


title: Ugleuralski

text: Paikkakunta on syntynyt vuonna 1879 rakennetun Polovinkan rautatieaseman yhteyteen. Vuosina 1946–1960 sillä oli kaupungin status. Vuonna 1951 Polovinka sai nimen Ugleuralski siellä toimineiden kivihiilikaivosten mukaan.


title: Ugleuralski

text: Taajamassa on kaksi keskikoulua, lasten musiikkikoulu, lasten luomistyön keskus, kulttuuripalatsi, kaksi kirjastoa sekä kulttuuri- ja vapaa-ajankeskus. Lähistöllä sijaitsee Permin aluepiirin syvin karstiluola Tjomnaja peštšera, jonka pituus on 1,5 kilometriä ja syvyys 132 metriä.


title: Širokovski

text: Širokovski () on kaupunkimainen taajama Permin aluepiirin Gubahan piirissä Venäjällä. Hallinnollisesti se muodostaa Širokovskojen maalaiskunnan. Taajama sijaitsee Kosva-joen varrella 22 kilometriä Polovinkan rautatieasemalta kaakkoon. Asukkaita on 1700 henkeä (vuonna 2009).


title: Širokovski

text: Paikkakunta on syntynyt vuonna 1942 Širokovskin vesivoimalaitoksen rakentamisen yhteydessä. Vuonna 1949 alettiin rakentaa Kosvan hydrolyysitehdasta, joka otettiin käyttöön vuonna 1956 (nykyinen biokemian tehdas). Kaupunkimaisen taajaman statuksen Širokovski sai vuonna 1954. Palveluihin kuuluu keskikoulu, kerhotalo, kirjasto, kotiseutumuseo ja sairaala.


title: Karl Daxbacher

text: Karl Daxbacher (s. 15. huhtikuuta 1953) on itävaltalainen jalkapallovalmentaja ja entinen keskikenttäpelaaja. Vuodesta 2017 lähtien hän on toiminut Wacker Innsbruckin päävalmentajana.


title: Karl Daxbacher

text: Daxbacher aloitti pelaajauransa FK Austria Wienissä debytoiden edustusjoukkueessa vuonna 1971. Hänestä tuli nopeasti tärkeä osa Austrian 1970- ja 1980-lukujen menestysjoukkuetta, joka voitti seitsemän Itävallan mestaruutta. Daxbacher oli mukana myös Austrian joukkueessa, joka eteni kaudella 1977–1978 Cup-voittajien cupin loppuotteluun häviten mestaruuden RSC Anderlechtille. Hän pelasi Austriassa lähes 400 ottelua Bundesliigassa, kunnes jätti seuran 1985 siirtyen uransa viimeiseksi kaudeksi Kremseriin.


title: Karl Daxbacher

text: Itävallan maajoukkueeseen Daxbacher ei koskaan onnistunut tekemään läpimurtoaan. Hän esiintyi maajoukkuepaidassa ainoastaan kuusi kertaa.Valmennusuransa Daxbacher aloitti Itävallan alemmilla sarjatasoilla. Läpimurtonsa hän teki SKNV St. Pöltenin peräsimessä luotsaten seuran kaudella 2000–2001 2. Landesliga Westin ja seuraavalla kaudella Landesliga Niederösterreichin mestariksi. Menestyskausien jälkeen Daxbacher palasi vanhaan seuraansa FK Austria Wieniin amatöörijoukkueen päävalmentajaksi. Hänen johdollaan Austrian amatöörijoukkue voitti kaudella 2004–2005 Regionalliga Ostin mestaruuden.


title: Karl Daxbacher

text: Kesällä 2006 Daxbacher jätti Austrian ja siirtyi LASK Linzin päävalmentajaksi. Debyyttikaudellaan hän johdatti LASKin Itävallan Erste Ligan mestariksi ja nousuun Bundesliigaan. Kaudella 2007–2008 LASK menestyi nousijajoukkueeksi hyvin ja sijoittui turvallisesti keskikastiin. Daxbacher ei kuitenkaan saanut pitää työpaikkaansa, vaan hän sai potkut toukokuun lopulla.


title: Karl Daxbacher

text: Pian LASK-potkujensa jälkeen Daxbacherista tuli FK Austria Wienin uusi päävalmentaja. Debyyttikaudellaan Austrian edustusjoukkueen päävalmentajana hän pääsi juhlimaan Itävallan cupin mestaruutta. Kaudella 2009–2010 hän nosti seuran taistelemaan jälleen liigamestaruudesta ja maaliskuussa 2010 allekirjoitti kauden jatkosopimuksen seuran kanssa. Mestaruustaistelu päättyi lopulta Austrian kannalta katkerasti kakkossijaan vain pisteen erolla FC Red Bull Salzburgiin. Joulukuun lopulla 2011 Daxbacher sai yllättäen potkut Austrian päävalmentajan tehtävistä.


title: Karl Daxbacher

text: Kesäkuussa 2012 Daxbacher palasi liigalisenssin talousvaikeuksiensa vuoksi menettäneen ja Regionalliga Mitteen pudotetun LASK Linzin päävalmentajaksi. Daxbacherin valmennuskautta vaikeuttivat seuran talousvaikeudet. Uudet omistusjärjestelyt pelastivat kuitenkin seuran konkurssilta loppuvuodesta 2013. Pelillisesti LASK esiintyi Daxcbacherin johdolla edukseen ja voitti Regionalliga Mitten mestaruuden kausilla 2012–2013 ja 2013–2014. Seura nousi toisen mestaruutensa myötä Erste Ligaan. Vaikka joukkueen sarjapaikka ei kaudella 2014–2015 ollut uhattuna, johti heikompien pelien jakso potkuihin maaliskuussa 2015.


title: Karl Daxbacher

text: Kaudeksi 2015–2016 Daxbacher siirtyi Erste Ligassa pelanneen SKN St. Pöltenin päävalmentajaksi.


title: Polazna

text: Polazna () on kaupunkimainen taajama ja kaupunkikunta Permin aluepiirin Dobrjankan piirissä Venäjällä. Se sijaitsee Kaman tekojärven rannalla 26 kilometriä Dobrjankasta etelään. Asukkaita on 13 200 henkeä (vuonna 2009).


title: Polazna

text: Paikkakunta on saanut alkunsa vuonna 1794 perustetusta rautatehtaasta. Vuonna 1939 seudulla ryhdyttiin poraamaan öljyä ja Polaznasta muodostui öljytyöläisten asutus. Kaupunkimaisen taajaman statuksen se sai vuonna 1958.


title: Polazna

text: Polaznan talous perustuu öljyn tuotantoon ja jalostukseen. Taajamassa on kaksi keskikoulua, lasten musiikkikoulu, vapaa-ajankeskus, kaksi kirjastoa ja sairaala. Nähtävyyksiin kuuluu vuosina 1837–1842 rakennettu toimiva pyhän kolminaisuuden kirkko. Lähistöllä sijaitsee "Polaznenski borin" maisemansuojelualue.


title: Kyproksen ralli

text: Kyproksen ralli on Kyproksella ajettava rallikilpailu, joka on ajettu vuosittain 1970 lähtien Limassolin kaupungissa. Ralli ajetaan sorateillä Troodos-vuorten lähellä. Vuosina 2007 ja 2008 Kyproksen rallissa ajettiin FIA:n Lähi-Idän rallin mestaruudesta, jolloin se ei kuulunut WRC:n kalenteriin.


title: Theresa May

text: Theresa Mary May (o.s. Brasier, s. 1. lokakuuta 1956 Eastbourne, Sussex) on Britannian pääministeri. Hän on myös Konservatiivipuolueen johtaja. May oli sisäministerinä David Cameronin hallituksessa 2010–2016. Hän seurasi Cameronia pääministerinä, kun Cameron erosi hävittyään Britannian EU-kansanäänestyksen.


title: Theresa May

text: May syntyi perheensä ainoaksi lapseksi. Hänen isänsä oli anglikaanikirkon pappi. May kiinnostui Konservatiivipuolueen toiminnasta jo 12-vuotiaana. Hän kävi valtion koulua ja opiskeli sen jälkeen Oxfordin yliopiston St Hugh's Collegessa ja suoritti alemman tutkinnon maantieteestä.


title: Theresa May

text: May työskenteli vuosina 1977–1983 Bank of Englandissa ja myöhemmin UK Payments Administration Ltd.:ssa (UKPA). Hänet valittiin Lontoon Mertonin kunnanvaltuustoon vuonna 1986.


title: Theresa May

text: Vuonna 1997 May valittiin parlamenttiin Berkshiren Maidenheadista. Hän nousi konservatiivipuolueen kärkiryhmään 2002. Hän toimi William Haguen varjohallituksessa, jossa hän oli vastuussa muun muassa kouluista sekä myöhemmin liikenneministerin, ympäristöministerin, opetusministerin ja työministerin aloista. Privy Councilin jäsen hänestä tuli vuonna 2003.


title: Theresa May

text: Sisäministeriksi May tuli 2010. Hän määräsi ensimmäisessä hallituksen parlamentille viemässä laissa ("Identity Documents Act 2010") maan väestörekisterin tuhottavaksi ja henkilökorttien käyttöönoton peruutettavaksi.


title: Theresa May

text: Maysta veikkailtiin konservatiivipuolueen seuraavaa johtajaa David Cameronin jälkeen. Hänet nähdään pääministeri Margaret Thatcherin henkisenä perillisenä.


title: Theresa May

text: Yhdistyneen kuningaskunnan EU-kansanäänestys johti pääministeri Cameronin eroon virastaan sekä pääministerinä että Konservatiivipuolueen johtajana. Puolue valitsi Mayn johtajakseen heinäkuussa ja tämän jälkeen hänet nimitettiin maan pääministeriksi.


title: Theresa May

text: May avioitui vuonna 1980 Philip Mayn kanssa, johon hän oli tutustunut opiskeluaikanaan Oxfordissa. Philip May on sittemmin toiminut pankkiirina. Pari on lapseton.


title: Vitiges

text: Vitiges (k. 540) oli ostrogoottien kuningas vuosina 536–540. Vitiges oli alun perin aseenkantaja, mutta nousi kuninkaaksi, kun kuningas Theodahad syrjäytettiin.


title: Vitiges

text: Vitigesin aikana gootteja ahdistivat frankit ja langobardit sekä ennen kaikkea Bysantti. Vitigesin rauhanneuvottelut Justinianuksen kanssa epäonnistuivat, ja Belisariuksen johtamat Bysantin joukot valloittivat Rooman vuonna 537 ja Milanon 538. Frankit puolestaan valloittivat Provencen. Belisarius vangitsi Vitigesin vuonna 540, ja Vitiges vietiin panttivankina Konstantinopoliin, jossa hän myöhemmin kuoli.


title: Kirby Super Star Ultra

text: Kirby Super Star Ultra on Hal Laboratoryn kehittämä ja Nintendon julkaisema tasohyppely. Peli on julkaistu vuonna Nintendo DS:lle. Peli on uudelleenjulkaistu versio Super Nintendon (SNES) klassikosta "Kirby Super Star".


title: Kirby Super Star Ultra

text:
Pelissä on mukana kaikki SNES-klassikosta tutut pelimuodot, mutta mukana on myös uusia pelimuotoja, kuten Revenge of the King ja Meta Knight Ultra.
Revenge of the King -pelimuoto on vaikeampi ja synkempi versio alkuperäisen pelin minipeleistä. Siinä käytetään apuna Nintendo DS:n kosketusnäyttöä ja minipelejä voidaan pelata yhdessä kolmen muun pelaajan kanssa.
Meta Knight Ultra puolestaan antaa mahdollisuuden pelata koko pelin läpi Meta Knight -hahmolla, joka tuo vaihtelua perinteiseen Kirby-tyyliin.


title: Kirby Super Star Ultra

text: Pelissä on monta eri hahmoa. Pelattavina hahmoina ovat Kirby ja Meta Knight. Pomovastuksina pelissä on muun muassa Meta Knight, King Dedede, Marx ja Marx Soul.


title: Kenneth Clarke

text: Kenneth Harry ”Ken” Clarke (s. 2. heinäkuuta 1940) on brittiläinen konservatiivipoliitikko, joka toimi toukokuusta 2010 vuoteen 2014 David Cameronin hallituksen oikeusministerinä ja lordikansleriina.


title: Kenneth Clarke

text: Clarkella oli joukko ministerinasemia jo Thatcherin ja Majorin hallituksissa ja hän oli 1990-luvulla viimeisenä konservatiivien valtiovarainministerinä 1993–1997 ennen työväenpuolueen valtakautta nostamassa Britanniaa lamasta. Hänen euromyönteisyyttään pidetään syynä siihen, ettei hän itse ikinä noussut puolueen johtoon kolmesta yrityksestä huolimatta.


title: Kenneth Clarke

text: Clarke opiskeli oikeustiedettä Cambridgessa Gonville and Caius Collegessa. Jo opiskeluaikoinaan hän oli Cambridgen yliopiston konservatiiviopiskelijoiden järjestön puheenjohtaja.


title: Kenneth Clarke

text: Parlamenttiin hänet valittiin vuonna 1970 Rushcliffestä Nottinghamshiresta. Hän oli hallituksessa yhtäjaksoisesti koko Margaret Thatcherin pääministerikauden, vuodesta 1979 lähtien. Hänen ensimmäinen tehtävänsä oli nuorempana ministerinä kuljetusministeriössä ja terveysministeriössä (1982–1985). Varsinaiseksi hallituksen jäseneksi hän pääsi valtiovarainministeriön kolmantena ministerinä (Paymaster General). Myöhemmin hän toimi työministerinä (1985–1987), Lancasterin kanslerina ja kauppa- ja teollisuusministerinä (1987–1988), terveysministerinä ja opetusministerinä Sir Geoffrey Howen eron jälkeisessä ministeriasemien kierrätyksessä.


title: Kenneth Clarke

text:
Thatcherin eron jälkeen ja John Majorin pääministerikaudella Clarke jatkoi opetusministerinä ja vuoden 1992 vaalien jälkeen sisäministerinä. Toukokuussa 1993 Clarke korvasi Norman Lamontin valtiovarainministerinä.
Hallituksessa Clarke halusi pitää yllä mahdollisuutta että Britannian ottaisi käyttöön euron, mitä konservatiivipuolueessa vastustettiin voimakkaasti.


title: Kenneth Clarke

text: Konservatiivien jäätyä oppositioon 1997 ja Majorin erottua Clarke asettui ehdolle puolueen johtoon. Thatcher asettui kuitenkin tukemaan hänen kilpailijaansa William Hagueta, joka voitti johtajakilvan helposti. Tämän jälkeen Clarke jätti puolueen eturivin tehtävät. Toisen kerran hän hävisi johtajaäänestyksen euroskeptiselle Iain Duncan Smithille. Kolmannen kerran hän pyrki puolueen johtoon 2005, mutta putosi jo ensimmäisellä kierroksella.


title: Kenneth Clarke

text: Puolueensa eturiviin Clarke palasi tammikuussa 2009, kun David Cameron nimitti hänet varjohallituksensa business- ja innovaatioministeriksi.


title: Frösjön

text: Frösjön on järvi Ruotsissa Tukholman läänin ja Södermanlandin läänin rajalla. Järven itäosa kuuluu Södertäljen kuntaan Tukholman läänissä ja itäosa Gnestan kuntaan Södermanlandin läänissä.


title: Frösjön

text: Järven pohjoispuolella sijaitsee siihen virtaava Klämmingen- tai Klemmingen-järvi. Frösjönin vedet virtaavat Sigtunaån-joen kautta Sillen-järveen ja sieltä Trosaån-joen kautta Itämereen.


title: Frösjön

text: Frösjönin länsirannalla sijaitsee Frustunan kirkko, eteläisellä rannalla Gnestan taajama ja samanniminen rautatieasema Västra Stambananilla.


title: Liam Fox

text: Liam Fox (s. 22. syyskuuta 1961) on brittiläinen konservatiivipuolueen poliitikko, joka on toiminut heinäkuusta 2016 lähtien Britannian kansainvälisen kaupan ministerinä ja Board of Traden puheenjohtajana. Hän toimi puolustusministerinä vuosina 2010–2011.


title: Liam Fox

text: Fox opiskeli lääketiedettä Glasgow'n yliopistossa. Jo opiskeluaikoinaan hän oli yliopiston konservatiiviopiskelijoiden järjestön puheenjohtaja. Ammatiltaan hän on yleislääkäri.


title: Liam Fox

text:
Parlamenttiin hänet valittiin Englannin Woodspringin vaalipiiristä Avonista vuonna 1992. Vuoden kuluessa hän sai tehtävän sisäministeri Michael Howardin parlamentaarisena sihteerinä. 1990-luvulla hän oli myös ministerinä ulkoministeriössä.
Hän oli Sri Lankan aselevon neuvottelijana 1996. Aselepoon viitataan joskus "Foxin rauhansuunnitelmana".


title: Liam Fox

text: Konservatiivien varjohallitukseen Fox otettiin oppositiokaudella vuonna 1999 terveysministeriksi, jona hän toimi William Haguen ja Iain Duncan Smithin puheenjohtajakausilla.


title: Liam Fox

text: Vuonna 2003 konservatiivien johtoon pyrkinyt Michael Howard otti Foxin kampanjajohtajakseen ja tultuaan valituksen puolueen kanssapuhemieheksi. Vuoden 2005 vaalien jälkeen Foxista tuli konservatiivien varjohallituksen ulkoministeri. Vuonna 2005 Fox pyrki itse puolueen johtoon ja sijoittui äänestyksessä kolmanneksi. Uusi opposition johtaja David Cameron nimitti hänet varjohallituksensa puolustusministeriksi.


title: Liam Fox

text:
Fox arvosteli Gordon Brownin hallitusta asevoimien määrärahojen vähäisyydestä. Esitellessään itseään hän on luonnehtinut olevansa oikeiston edustaja.
Fox syytti edeltävän työväenpuolueen hallitusta 38 miljardin punnan aukosta ministeriön rahoituksessa. Leikkauslistalle joutuivat mm. merivoimien Nimrod MRA4 -tiedustelukoneet, HMS "Ark Royal" -lentotukialus ja Harrier-koneet. Samaan aikaan Britannia soti kahta sotaa Afganistanissa ja Libyassa.


title: Liam Fox

text:
Fox joutui eroamaan johtuen hänen läheisestä suhteestaan skottilaiseen liikemieheen Adam Werrittyyn. Werritty oli Foxin entinen kämppäkaveri ja häiden bestman. Lobbarina toiminut Werritty seurasi Foxia 18 ulkomaanmatkalle tämän ministerikauden aikana, vaikka hänelle ei ollut virallista asemaa.
Werritty johtama Pargav-järjestö on saanut runsaasti rahoitusta yksityisiltä tiedustelu- ja lobbausyrityksiltä, julkisuudessa on ilmennyt myös suomalaissyntyisen Poju Zabludowicz rahoitus.


title: Liam Fox

text: Foxin korvasi liikenneministeri Philip Hammond, jonka tilalle tuli Justine Greening.


title: 884 Naval Air Squadron

text: 884 Naval Air Squadron (884 NAS) oli Britannian Kuninkaallisen laivaston ilmavoimien lentolaivue.


title: 884 Naval Air Squadron

text: Laivue perustettiin 1. marraskuuta 1941 RNAS Donibristlessä kalustonaan 6 Fulmar II:a. Laivue oli tarkoitus liittää saattuetukialus "HMS Biterille". Laivue oli aluksi koulutettavana Turnhousessa liitettynä RAF:n 14 lentoryhmään, mistä se siirrettiin 23. heinäkuuta 1942 "HMS Victoriousille" suojaamaan Maltalle matkaavaa saattuetta.


title: 884 Naval Air Squadron

text: Laivueen palattuakotimaahan se siirrettiin 21. elokuuta maihin Lee-on-Solentiin ja edelleen liitettynä 14. ryhmään 25. syyskuuta Skeabraeen. Laivue palasi 22. lokakuuta "HMS Victoriousille" lähteäkseen Pohjois-Afrikan maihinnousuun. Laivueen palattua kotimaahan se siirrettiin maihin, jossa se palveli hävittäjälaivueena. Laivue lakkautettiin 20. heinäkuuta 1943 Machrihanishissa.


title: 884 Naval Air Squadron

text: Laivueen uudelleen perustamisesta tehtiin esitys vuoden 1945 lopulla, jolloin sen kalustoksi esitettiin 21 Supermarine Seafirea. Laivue oli tarkoitus liittää Brittiläisen Tyynenmeren laivaston 22. Tukialuslentorykmenttiin, mutta ajatuksesta luovuttiin sodan päättyessä.


title: Nils Edén

text: Nils Edén (25. elokuuta 1871 Piteå – 16. kesäkuuta 1945 Tukholma) oli ruotsalainen liberaali poliitikko, professori ja pääministeri.


title: Nils Edén

text: Hän opiskeli Luulajassa ja tuli ylioppilaaksi Uppsalassa. Vuonna 1909 hänestä tuli historian professori. Samana vuonna hänestä myös tuli eduskuntamies (1909–1924). Karl Staaffin kuoleman jälkeen 1915 Edén tuli liberaalisen puolueen johtajaksi. Vuonna 1917 oikeisto hävisi vaalit ja Edén perusti sosialidemokraattien kanssa hallituksen. Liberaalit saivat 31,1 prosenttia äänistä, liberaalit 27,6 prosenttia.


title: Nils Edén

text: Kun puolue hajosi 1923 Edén liittoutui uuteen puolueeseen, Sveriges liberala parti, mutta otti myöhemmin eron politiikasta.


title: Nils Edén

text: Vuosina 1920–1938 hän toimi Tukholman läänin maaherrana.


title: Nils Edén

text: Hänet on haudattu Djursholmin hautausmaalle.


title: Sunniemenranta

text: Sunniemenranta () on Porin 19. kaupunginosa. Sen länsipuolella kulkee Kokemäenjoki ja pohjoispuolella Harjunpäänjoki. Sunniemenrannan naapurikaupunginosia ovat lännessä Harjunpäänjoen toisalla puolella Isojoenranta ja Kokemäenjoen toisella puolella Kalaholma, sekä idässä Ulvilan Sunniemi ja Harjunpää. Sunniemenranta kuuluu Kalaholman koulupiiriin, ja sen postinumero on 28240.


title: Sillen

text: Sillen on järvi noin 10 kilometrin päästä Trosasta Södermanlandissa, Tukholman ja Södermanlandin läänien rajalla.


title: Sillen

text: Sillenin vesi laskee Trosaånia pitkin Itämereen. Sillen ulottuu pohjoisessa Gnestan tienoille. Järven pinta on 10 metrin korkeudella merenpinnasta, sen pinta-ala on 11 km² ja se on 20 metriä syvä.


title: Afriqiyah Airwaysin lento 771

text: Afriqiyah Airwaysin lennon 771 onnettomuus tapahtui 12. toukokuuta 2010, kun Afriqiyah Airwaysin operoima Airbus A330-202 syöksyi tuntemattomasta syystä maahan laskeutuessaan Tripolin kansainväliselle lentoasemalle 06:10 paikallista aikaa (04:10 UTC). O. R. Tambon kansainväliseltä lentoasemalta Johannesburgista lähteneessä koneessa oli 93 matkustajaa ja 11 miehistön jäsentä. Libyan liikenneministeri Mohammed Ali Zidanin mukaan ainoa eloonjäänyt oli yhdeksänvuotias hollantilaispoika.


title: Afriqiyah Airwaysin lento 771

text: Koneen oli määrä laskeutua Tripoliin ja jatkaa sen jälkeen kohti Lontoota. Kyydissä olleet eurooppalaiset olivat paluumatkalla pakettimatkalta Etelä-Afrikasta.


title: Afriqiyah Airwaysin lento 771

text: Afriqiyah Airways on Libyan valtion omistama vuonna 2001 perustettu kansainvälinen lentoyhtiö. Yhtiö liikennöi 28 kohteeseen Afrikassa, Aasiassa ja Euroopassa kahdeksan matkustajakoneen laivastollaan. Yhtiön solmukohtana toimii Tripolin kansainvälinen lentoasema.


title: Afriqiyah Airwaysin lento 771

text: Afriqiyah Airways työllistää yli 280 ihmistä. Lennon 771 onnettomuus on yhtiön ensimmäinen onnettomuus. Yhtiön laivasto koostuu uudenaikaisista ja moderneista Airbus-koneista.


title: Afriqiyah Airwaysin lento 771

text: Afriqiyah Airways liikennöi kahdesti viikossa Johannesburgin ja Tripolin välillä. Kaupunkien välimatka on noin 6 709 km, ja lennon kesto kahdeksan tuntia ja 50 minuuttia.


title: Afriqiyah Airwaysin lento 771

text: Lentokone oli brittiläis-ranskalaisen Airbusin valmistama Airbus A330-202 -tyyppinen 230-paikkainen nykyaikainen matkustajakone. Kone toimitettiin yhtiölle syyskuussa 2009, ja sillä ehdittiin lentää vain 1 600 lentotuntia ennen onnettomuutta. Onnettomuuskoneen ensilento tapahtui 12. elokuuta 2009, ja sen rekisteri oli 5A-ONG. Koneessa oli kaksi General Electricin valmistamaa CF6-80E1-tyyppistä moottoria.


title: Afriqiyah Airwaysin lento 771

text: Lento 771 lähti aikataulun mukaisesti O. R. Tambon kansainväliseltä lentoasemalta kello 21:30 (19:30 UTC) kohti Tripolia mukanaan 93 matkustajaa ja 11 miehistön jäsentä. Kone aloitti lähestymisen kiitotielle 09, ja noin 900 metriä ennen kiitotietä kone syöksyi maahan. Kiitotie 09/27 on varustettu vain suuntaan 27 ILS-lähestymisjärjestelmällä. Näin ollen turmakoneen lentäjillä ei ollut käytössä automaattista lähestymisjärjestelmää. Sää oli onnettomuushetkellä hyvä, ja näkyvyyttä oli noin kuusi kilometriä. Ilmassa oli hiekkaa ja sumua. Libyan turvallisuusviranomaisen mukaan kone tuhoutui maahansyöksyssä ja hajosi täysin palasiksi. Liikenneministeri Mohammed Ali Zidanin mukaan ei ole syytä epäillä terrori-iskua.


title: Afriqiyah Airwaysin lento 771

text: Alustavan onnettomuustutkinnan mukaan onnettomuuden syy on lentäjän virhe. Lähestymisen loppuvaiheessa koneen kapteeni kytki autopilotin pois päältä laskeutuakseen manuaalisesti kiitotielle. Ilman näkökontaktia kiitotielle koneen lentäjät ilmeisesti laskivat korkeutta liiaksi. Hetkeä ennen maahansyöksyä kapteeni päätteli, että kone ei yllä kiitotielle, joten hän yritti vetää koneen ylemmäksi ja kytki autopilotin takaisin päälle. Kone oli ylösvetohetkellä liian alhalla, ja koneen perä osui rajusti maahan repeytyen irti.


title: Afriqiyah Airwaysin lento 771

text: Onnettomuuskoneessa oli 104 ihmistä: 93 matkustajaa ja 11 miehistön jäsentä. Yhtä alankomaalaista matkustajaa lukuun ottamatta kaikki koneessa olleet kuolivat. Lähes kaikki koneen matkustajista oli eurooppalaisia. Joillakin matkustajista oli myös kaksoiskansalaisuus. Koneen miehistö oli libyalainen. Konetta onnettomuuslennolla ohjasivat kapteeni Yousef Bashir Al-Saadi (), perämiehet Tareq Mousa Abu Al-Chaouachi () ja Nazim Al-Mabruk Al-Tarhuni ().


title: Afriqiyah Airwaysin lento 771

text: Eloonjäänyt matkustaja on yhdeksänvuotias Ruben van Assouw. Lehtitietojen mukaan poika oli ollut safarilla äitinsä ja isoveljensä kanssa. Alankomaiden ulkoasiainministeriö lennätti pojan sukulaisia Tripoliin. Alankomaalaislehti Telegraafin tekemässä puhelinhaastattelussa melko pian onnettomuuden jälkeen poika ei tiennyt, että hänen äitinsä ja isoveljensä olivat kuolleet. Myöhemmin poika palasi kotimaahansa, ja hänen elämänsä on sukulaisten mukaan normalisoitunut.


title: Afriqiyah Airwaysin lento 771

text: Onnettomuuspäivän iltana Irlannin ulkoasiainministeriö vahvisti, että uhrien joukossa oli irlantilais-eteläafrikkalainen kirjailija Bree O'Mara. Alankomaista puolestaan vahvistettiin, että eräs alankomaalaisista uhreista oli entisen WOW!-yhtyeen solisti Joëlle van Noppen. Kaikki ruumiit tunnistettiin.


title: Afriqiyah Airwaysin lento 771

text: Libyan siviili-ilmailuviranomaiset käynnistivät onnettomuustutkinnan ja siihen osallistui Etelä-Afrikan siviili-ilmailuviranomaisia, Alankomaiden onnettomuustutkintakeskuksen tarkkailija sekä asiantuntijoita Airbus-yhtiöstä ja tutkijoita Ranskan siviili-ilmailuonnettomuustutkintakeskuksesta, BEA:sta, Bureau d'Enquêtes et d'Analyses pour la Sécurité de l'Aviation Civilestä. BEA:sta tutkintaan osallistui kaksi tutkijaa ja Airbus-yhtiöstä viisi teknistä asiantuntijaa. Tutkinnanjohtajaksi on nimetty libyalainen Neji Dhaou.


title: Afriqiyah Airwaysin lento 771

text: Koneen mustat laatikot löydettiin pian ja niitä analysoidaan parhaillaan. Tutkimuksissa on tähän mennessä selvinnyt, että lentäjät eivät raportoineet mistään poikkeavasta ennen laskeutumisvalmisteluiden aikana. Sen sijaan koneen lentäjä teki virheen laskeutumisen loppuvaiheessa.


title: Afriqiyah Airwaysin lento 771

text: Alankomaiden tuolloinen hallitsija, kuningatar Beatrix, ilmaisi olevansa järkyttynyt tapahtuneesta. Myös Etelä-Afrikan presidentti Jacob Zuma esitti syvimmän osanottonsa onnettomuudessa menehtyneiden omaisille.


title: Iljinski

text: Iljinski () on kaupunkimainen taajama, maalaiskunta ja Iljinskin piirin hallinnollinen keskus Permin aluepiirissä Venäjällä. Se sijaitsee Kaman tekojärveen laskevan Obva-joen suussa 117 kilometriä Permistä pohjoiseen. Asukkaita on 6400 henkeä (vuonna 2009).


title: Iljinski

text: Paikkakunta mainitaan ensimmäisen kerran vuonna 1579 nimellä Obvan pogosta. Myöhemmin sitä alettiin kutsua pyhän Eliaan kirkon mukaan Iljinskiksi. Vuonna 1771 siitä tuli Stroganovin tehtailijasuvun Permin omistusten päähallintopaikka. 1800-luvulla ja 1900-luvun alussa Iljinski oli huomattava kaupan ja pienteollisuuden keskus. Venäjän kansalaissodan aikana seudulla käytiin ankaria taisteluja. Vuonna 1923 Iljinskistä tuli samannimisen hallintopiirin keskus ja vuonna 1964 kaupunkimainen taajama.


title: Iljinski

text: Nykyään Iljinskissä toimii lähinnä elintarvike- ja rakennusteollisuutta. Taajamassa on kaksi keskikoulua, lasten musiikkikoulu, maatalouskoulu, piirin kulttuuritalo, kaksi kirjastoa, kotiseutumuseo ja piirisairaala. Paikallislehtenä ilmestyy "Znamja" (”Lippu”). Nähtävyyksiin kuuluu muinainen asuinpaikka, vuonna 1839 rakennettu puinen ortodoksikirkko, entisen kutomon rakennukset, Stroganovien tilanhoitajan talo ym. Lähistöllä sijaitsee Kuzminkan metsäpuisto.


title: Johannes Rae

text: Vilhelm Palin myöhemmin Rae () oli suomalainen jääkäriluutnantti ja heimosoturi. Hän oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui heimosotiin Aunuksessa ja Inkerinmaalla. Hän otti osaa vielä talvi- ja jatkosotaankin rintamajoukoissa.


title: Johannes Rae

text:
Raen vanhemmat olivat räätäli Johan Alfred Palin ja Severiina Saarinen. Hänet vihittiin avioliittoon vuonna 1938 Aino Saimi Peltolan kanssa.
Hän kävi kansakoulun.


title: Johannes Rae

text: Rae työskenteli merimiehenä ennen liittymistään vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 23. syyskuuta 1915. Hän pyrki vapaaehtoisena perusteilla olevaan Jääkäripataljoonan tykistöön ja tulikin valituksi yhtenä niistä 26 miehestä, jotka Jääkäripataljoonan komentaja majuri Bayer valitsi haastattelunsa perusteella. Hänet siirrettiin virallisesti haupitsijaokseen 17. maaliskuuta 1916, minkä päivämäärän voidaan katsoa olevan jääkäritykistön virallinen perustamispäivä.., josta hänet siirrettiin 17. maaliskuuta 1916 pataljoonan haupitsipatteriin. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Ekkau-Kekkaussa sekä Aa-joella. Rae joutui jäämään sairaalahoitoon Saksaan pataljoonan kotiuduttua helmikuussa 1918.


title: Johannes Rae

text: Rae palasi takaisin Suomeen sisällissodan jälkeen 10. kesäkuuta 1918 ja astui 12. kesäkuuta 1918 vänrikkinä armeijan palvelukseen ja hänet sijoitettiin Jääkäritykistöprikaatin 6. patteriin, minkä mukana hän siirtyi Suomen tykistökouluun. Tykistökoulussa hänet määrättiin 15. heinäkuuta 1918 hevoshoito- ja ratsastusopetusosastoon. Tykistökoulusta hänet siirrettiin 2. marraskuuta 1918 Kenttätykistörykmentti 2:een, jossa hän toimi jaosjohtajana ja patterinpäällikkönä. Rae osallistui 20. kesäkuuta 1919 Karjalan (Aunuksen) retkikuntaan ja oli tykkivene Terrorin päällikkönä Laatokalla sekä myöhemmin 4. kenttäpatterin päällikkönä 5. lokakuuta 1919 saakka.


title: Johannes Rae

text: Aunuksen retkikunnalta palattuaan veri veti häntä takaisin taisteluihin ja hän osallistuikin 16. tammikuuta 1920 lähtien Inkerin vapaustaisteluun ja toimi Pohjois-Inkerin rykmentissä jaosjohtajana ja komppanianpäällikkönä vuoden 1920 loppupuolelle saakka. Näihin aikoihin hän vaihtoi sukunimensä Palinista Raeksi. Sotaretkiltä palattuaan hän toimi 15. tammikuuta – 30. joulukuuta 1921 välisen ajan aluepäällikkönä Kannaksen rajavartiostossa, josta hänet siirrettiin Kenttätykistörykmentin 9. patteriin, jossa hän toimi 1. helmikuuta – 8. marraskuuta 1922 välisen ajan. Myöhemmin hän työskenteli Kotka Kotka Stevedoring Oy:n palveluksessa.


title: Johannes Rae

text: Rae osallistui talvisotaan kiväärijoukkueen johtajana ja kolonnanjohtajana Jalkaväkirykmentti 32:ssa. Hän osallistui taisteluihin Punnuksella, Oinolassa, Salmenkaidalla, Siikaniemellä, Kuparsaaressa ja Portinhoikassa. Välirauhan aikana Rae toimi edelleen samassa tehtävässä, kunnes jatkosodan puhjettua hänet siirrettiin Linnoitus patteristo 6:een, josta hänet siirrettiin myöhemmin III Armeijakunnan esikuntaan. Hän osallistui jatkosodan taisteluihin Lotiajärvellä, Vuonisessa ja Pistojoella. Rintamajoukoista hänet siirrettiin myöhemmin vuonna 1941 Jalkaväenkoulutuskeskus 12:sta ja edelleen Etelä-Kymenlaakson suojeluskuntapiirin esikuntaan, jossa hän palveli vuoteen 1942, jolloin hänet vapautettiin palveluksesta ikänsä takia. Myöhemmin hän työskenteli Federation Stevedoring Ltd Oy:n palveluksessa Kotkassa. Hänet on haudattu Kotkaan.


title: Jonathan Hedström

text: Jonathan Hedström (s. 27. joulukuuta 1977 Skellefteå, Ruotsi) on uransa lopettanut ruotsalainen jääkiekkoilija. Hän pelasi urallaan muun muassa 83 runkosarja- ja kolme playoff-ottelua NHL-joukkue Mighty Ducks of Anaheimissa tehoin 13+15=28. Jäähyminuutteja kertyi 50. Hedströmin vahvuudet ovat monipuolisuus ja kahden suunnan pelaaminen. Hänen heikkoudet ovat käsissä ja fyysisyydessä. Hedström on herättänyt myös jonkin verran kohua kotimaassaan lähinnä suorapuheisuutensa takia. 19. marraskuuta 2013 Hedstörm ilmoitti lopettavansa uransa.


title: Jonathan Hedström

text: Hedström on Bolidens FFI:n kasvatti. Hän pelasi kuitenkin ensimmäiset miesten pelinsä Skellefteå AIK:ssa kaudella 1995–1996, Ruotsin I-divisioonassa. Toronto Maple Leafs varasi Hedströmin 221. pelaajana . Hän teki Skellefteåssa läpimurtonsa kaudella 1998–1999, jolloin Hedström oli tehoilla 15+28=43 joukkueen paras syöttäjä Pär Mikaelssonin kanssa ja toiseksi paras pistemies hänen jälkeensä.


title: Jonathan Hedström

text: Kaudeksi 1999–2000 Hedström siirtyi Elitserieniin ja Luleå HF:n riveihin. Hänen tulokaskautensa toi 48 runkosarjaottelussa tehot 9+17=26 sekä yhdeksässä playoff-ottelussa tehot 2+1=3. Kesäkuussa 2000 Toronto Maple Leafs kauppasi Hedströmin pelaajaoikeudet Mighty Ducks of Anaheimiin vaihdossa kuudennen ja seitsemännen kierroksen varausvuoroihin . Hän siirtyi Mighty Ducksin organisaatioon kolmen Luulajassa vietetyn vuoden jälkeen kaudeksi 2002–2003. Hedströmin kausi kului suurimmaksi osaksi farmissa AHL:n Cincinnati Mighty Ducksissa, mutta hän pääsi pelaamaan myös neljä NHL-ottelua.


title: Jonathan Hedström

text: Hedström palasi kaudella 2003–2004 kotimaahansa ja siirtyi Djurgårdens IF:n riveihin. Hedström oli joukkueen paras pistemies Stefan Petterssonin kanssa. Kaudeksi 2004–2005 Hedström vaihtoi Djurgårdenista Timrå IK:n joukkueeseen. Hänen muistetaan huutaneen pukukoppikäytävällä Djurgårdenin Marcus Nilsonille haukkamasanoja, jotka sattuivat myös taltioitumaan kameralle.


title: Jonathan Hedström

text: Hedström palasi vapaana agenttina kaksivuotisella sopimuksella Mighty Ducks of Anaheimiin kaudeksi 2005–2006. ja pelasi koko kauden NHL:ssä tehden 79 runkosarjaottelussa tehot 13+14=27. Hänen pudotuspelinsä päättyivät kuitenkin jo kolmeen otteluun, joiden jälkeen Hedström palasi kotimaahansa henkilökohtaisiin syihin vedoten. Tilanteesta erikoisen teki se, että kolme vuotta aiemmin myös maanmies Patric Kjellberg jätti Mighty Ducksin samasta syystä kesken pudotuspelien. Hedström kertoi sittemmin sairastuneensa anoreksiaan, kun joukkueen päävalmentaja Randy Carlyle laittoi hänet punnituksen jälkeen luistelemaan harjoituksissa yksin kymmenen minuutin ajan. Hedström oli Ruotsiin palattuaan laihtunut kolmessa kuukaudessa 12 kiloa.


title: Jonathan Hedström

text: Elokuussa 2006 Hedström teki nelivuotisen sopimuksen Timrå IK:n kanssa ja hänestä tuli joukkueen varakapteeni. Elitserieniin edellisenä keväänä nousseen kasvattajaseura Skellefteå AIK:n useat kannattajat olisivat halunneet Hedströmin takaisin joukkueeseen, mutta joutuivat pettymään. Tämä näkyi Timrån matkustaessa syksyllä 2006 harjoitusotteluun Skellefteån vieraaksi, jolloin matkan aikana E4-tien ylittävän sillan kaiteeseen oli ripustettu hirttosilmukassa Hedströmiä esittävä nukke, johon oli kirjoitettu "psykologikaan ei auttanut". Tällä viitattiin hänen syömishäiriötään hoitaneeseen urheilupsykologiin. Hedström teki kuitenkin kaudella 2006–2007 hänen Elitserienin yhden kauden piste-ennätyksensä tehoilla 13+25=38, joilla Hedström oli Timrån paras pistemies, maalintekijä ja syöttäjä. Hän myös jakoi kolmen muun pelaajan kanssa joukkueen sisäisen pistepörssin voiton kevään 2007 pudotuspeleissä tehoilla 2+3=5.


title: Jonathan Hedström

text: Timrån päävalmentajaksi tuli kaudelle 2007–2008 Charles Berglund, jonka kanssa Hedström ei sittemmin tullut toimeen. Hän on myöntänyt, että hän ei ole tullut toimeen monen muunkaan valmentajan kanssa. Tämä lienee johtunut Hedströmin suorapuheisuudesta. Hänen kautensa jäi myös vain 27 runkosarjaottelun mittaiseksi polvivamman takia. Hedström jätti Timrån kolmannella sopimuskaudellaan 2008–2009 ja teki marraskuussa 2008 sopimuksen KHL-joukkue TsSKA Moskovan kanssa. Hän palasi taas kaudeksi 2009–2010 kotimaahansa ja siirtyi vuoden mittaisella sopimuksella Luleå HF:ään. Useat Skellefteå AIK:n kannattajat odottivat Hedströmiä jälleen takaisin kasvattajaseuraansa, mutta elokuussa 2009 hän vertasi luulajalaisessa "Äntligen Helg" -lehdessä syntymäkaupunkiaan kovin sanoin Twin Peaksiin.


title: Jonathan Hedström

text: Siirtorajan kynnyksellä, tammikuussa 2010 Luleå HF ilmoitti Hedströmille myyvänsä hänet muualle. Häntä oltiin kauppaamassa SM-liigajoukkue Rauman Lukkoon, mutta Hedström kieltäytyi perhesyistä lähtemästä Luulajasta ja hän sai jäädä joukkueeseen loppukaudeksi. SM-liiga tuli Hedströmille tutuksi kuitenkin kaudella 2010–2011, kun hän siirtyi Oulun Kärppiin. Hän tuli joukkueeseen aluksi viikonmittaiselle try-outille toukokuussa 2010. Hedström sai sen jälkeen vuoden mittaisen sopimuksen. Hän kuitenkin purki sopimuksensa henkilökohtaisiin syihin vedoten joulukuussa 2010 ja siirtyi Ruotsin I-divisioonassa pelaavaan Asplöven HC:hen. Joukkue voitti runkosarjan ja eteni HockeyAllsvenskanin karsintoihin, mutta jäi kuitenkin ilman sarjanousua.


title: Jonathan Hedström

text: Kaudeksi 2011–2012 Hedström palasi try-outin kautta Timrå IK:hon. Toukokuussa 2012 hän teki joukkueen kanssa 1+1-vuotisen jatkosopimuksen.


title: Jonathan Hedström

text: Hedström on pelannut Ruotsin A-maajoukkueessa yhteensä 77 ottelua tehoin 14+20=34. Jäähyminuutteja kertyi 154. Hän pelasi miesten MM-kilpailuissa vuosina 2004, 2005 ja 2007, joista vuonna 2004 tuli MM-hopeaa.


title: Jonathan Hedström

text: Vuoden 2004 turnauksessa Hedström kävi Suomen Jarkko Ruudun kanssa jäällä sanasotaa, joka alkoi kahakasta Jarkon pikkuveljen, Tuomo Ruudun kanssa. Jarkko Ruutu asui turnauksen aikana samassa hotellissa Hedströmin kanssa ja kertoi ottelun jälkeen ruotsalaismedialle huoneensa numeron, jotta voisi "keskustella" hänen kanssaan. Hedströmin mukaan Ruudun kopu jatkui vielä NHL:ssä kaudella 2005–2006. Helmikuussa 2010 hän kertoi "Hockeykanalen.se" -kanavan haastattelussa Ruudun olevan hänen tyhmin kohtaamansa jääkiekkoilija. Hedström kertoi:


title: Jonathan Hedström

text: Hedströmillä on vaimo Helene sekä tyttäret Tilly ja Lovis. Hänen serkkunsa Fredrik Warg on pelannut myös MM-tasolla ja pelaa tällä hetkellä KHL-joukkue Dinamo Riiassa. Hedströmistä tuli syömishäiriönsä myötä myös absolutisti.


title: Whip

text: Whip tai Party whip (suomeksi piiska) tarkoittaa politiikassa parlamenttiryhmän henkilöä, jonka tehtävä on valvoa puoluekurin toteutumista. Whip-käytäntö on institutionalisoitu etenkin maissa, joissa on kaksipuoluejärjestelmä, kuten Englannissa, Yhdysvalloissa, Intiassa, Kanadassa, Australiassa, Malesiassa, Uudessa Seelannissa, Kreikassa tai Irlannissa.


title: Whip

text: Yhdistyneessä kuningaskunnassa hallituksen Chief Whip on merkittävä poliittinen toimi, jonka haltijalla on virka-asunto Downing Streetillä ja paikka hallituksessa. Chief Whip toimii myös tiedonvälittäjänä parlamentin alahuoneen eli House of Commonsin jäsenten ja pääministerin välillä tuoden tietoa heidän mahdollisesta tyytymättömyydestään hallitusta kohtaan.


title: Sakaraohdake

text: Sakaraohdake ("Notobasis syriaca") on asterikasvi. Kasvi kasvaa 20–120 senttimetriä korkeaksi. Kasvi viihtyy viljelemättömillä, hedelmättömillä mailla. Sakaraohdake kukkii maaliskuun lopulta heinäkuun alkuun. Kukat ovat väriltään vaaleanpunaiset.


title: Sakaraohdake

text: Sakaraohdake elää Pohjois-Afrikan alueella Egyptissä, Libyassa, Tunisiassa, Algeriassa ja Marokossa. Makaronesiassa kasvia tavataan Espanjalle kuuluvilla Kanariansaarilla ja Portugalille kuuluvalla Madeiran saarella. Euroopassa kasvin levinneisyysalueeseen kuuluvat Portugali, Espanja (mukaan lukien Baleaarit), Ranska (mukaan lukien Korsika), Italia (mukaan lukien Sisilia ja Sardinia), Albania ja Kreikka (mukaan lukien Kreeta). Aasiassa levinneisyysalue käsittää Kyproksen, Libanonin, Syyrian, Turkin, Jordanian, Israelin, Irakin, Iranin sekä Kaukasuksella sijaitsevan Azerbaidžanin. Lisäksi "Notobasis syriaca" on vieraslaji Australiassa.


title: Kohtauspaikka

text: Kohtauspaikka on Erkki Junkkarisen albumi vuodelta 1975. Junkkarinen sai tästä levystä "Ruusuja hopeamaljassa" -albuminsa menestyksen siivittämänä kultalevyn. Albumin kappaleista on julkaistu erikseen singlelevyillä Kohtauspaikka ja Ei meillä itketä, Kuusamoon ja Entisestä pois sekä Vain sinulle, sinulle, sinulle ja Kostervalssi.


title: Up in Smoke Tour

text: Up in Smoke Tour oli West Coast hip hop -kiertue vuonna 2000. Esiintyjiä olivat muun muassa Ice Cube, Eminem, Proof, Snoop Dogg, Dr. Dre, Nate Dogg, Kurupt, D12, MC Ren, Westside Connection, Mel-Man, Tha Eastsidaz, Doggy's Angels, Devin The Dude, Warren G, TQ, Truth Hurts ja Xzibit.


title: Robert Raines

text: Robert Ferdinand Rysell vuoteen 1935 saakka ja myöhemmin Raines hän käytti Saksassa peitenimeä Malm, (s. ) oli suomalainen jääkärivänrikki. Hän sai tulikasteensa Saksan itärintamalla Misse-joella vuonna 1916. Hän sai tulikasteensa sotilaana Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa.


title: Robert Raines

text: Raines vanhemmat olivat seppä Antti Rysell ja Vappu Kustaava Tolonen. Hänet vihittiin avioliittoon vuonna 1922 Alma Lydia Raatikaisen kanssa. Hän kävi kansakoulun ja Valtion Poliisikoulun vuonna 1926.


title: Robert Raines

text: Raines työskenteli sähköasentajana Kajaanissa ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 1. komppaniaan 14. marraskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamakomennuksen jälkeen hänet siirrettiin tiedonanto-osastoon Libaussa vuonna 1917.


title: Robert Raines

text: Raines astui Suomen armeijan palvelukseen varavääpeliksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 5. Jääkärirykmentin 15. jääkäripataljoonan 2. komppaniaan. Hän osallistui sisällissodan taisteluihin Karjalankannaksella.


title: Robert Raines

text: Raines palveli sisällissodan jälkeen edelleen 5. Jääkärirykmentissä, josta muodostettiin myöhemmin ensin Kuopion jalkaväkirykmentti 4 ja sitten Tampereen rykmentti. Hän toimi rykmentissä joukkueenjohtajana III pataljoonan eri komppanioissa. Hän oli komennettuna 15. helmikuuta – 12. huhtikuuta 1919 välisen ajan opettajaksi Viipurin suojeluskuntapiirin harjoituskouluun. Tampereen rykmentistä Raines siirrettiin 11. helmikuuta 1921 alkaen Kainuun rajavartiostoon, jossa hän toimi joukkueenjohtajana ja kentävartioitten tarkastajana Kuhmoniemen komppaniassa. Raines erosi armeijan palveluksesta 5. kesäkuuta 1924 ja työskenteli sen jälkeen Metsähallituksen töissä Kuhmoniemen hoitoalueella. Hänet määrättiin 10. joulukuuta 1925 poliisikonstaapeliksi Kuhmoniemen nimismiespiiriin, osta hän siirtyi 15. elokuuta 1926 alkaen vääpeliksi valtion poliisikouluun, jossa hän palveli vuoteen 1946 saakka.


title: Robert Raines

text: Raines osallistui jatkosotaan Päämajan esikuntapataljoonan toimituskomppaniassa, josta hänet siirrettiin myöhemmin kuljetusryhmän päälliköksi Itä-Karjalan sotilashallinnon esikuntaan. Kyseisessä tehtävässä hän toimi vuoteen 1943 saakka, jolloin hän palasi vääpeliksi valtion poliisikouluun. Vuonna 1946 Raines siirtyi vahtimestariksi Korkeimpaan oikeuteen, jossa hän palveli vuoteen 1959 saakka.


title: Adam Johnson

text: Adam Johnson (s. 14. heinäkuuta 1987 Sunderland) on englantilainen jalkapalloilija, joka pelaa laitahyökkääjänä. Middlesbroughin kasvatti aloitti ammattilaisuransa 17-vuotiaana. Hän pelasi seurassa 119 ottelua ja pelasi lainasopimuksilla myös Leeds Unitedissa ja Watfordissa. Middlesbroughin vuosien jälkeen hän edusti Manchester Cityä kahden ja puolen kauden ajan. Kaudella 2012–2013 hän siirtyi Sunderlandin riveihin, jossa hän pelasi neljä kautta vuoteen 2016 asti. Johnson pelaa joko oikeana tai vasempana laitapelaajana ja hänen pelityyliinsä kuuluu ketterästi sisälle leikkaaminen.


title: Adam Johnson

text: Maaliskuussa 2015 Johnson pidätettiin epäiltynä seksin harrastamisesta 15-vuotiaan tytön kanssa. Helmikuussa 2016 hän tunnusti syyllisyytensä kahteen rikokseen, joista toinen oli aikuisen ja lapsen välisen luottamuksen väärinkäyttö, minkä jälkeen hän sai potkut Sunderlandista. Maaliskuussa 2016 Johnson todettiin syylliseksi seksuaaliseen kanssakäymiseen alaikäisen kanssa, ja hän sai kuuden vuoden vankeusrangaistuksen.


title: Adam Johnson

text: Sunderlandissa syntynyt Johnson siirtyi Middlesbroughin junioriakatemiaan oltuaan tätä ennen Newcastle Unitedissa. Johnson voitti kaudella 2003–2004 FA Youth Cup ja nousi useiden muiden pelaajien tavoin edustusjoukkueeseen. Hän debytoi edustusjoukkueessa 17-vuotiaana maaliskuussa 2005 UEFA Cupin ottelussa Sporting Lissabonia vastaan. Kuusi kuukautta myöhemmin Johnson debytoi Valioliigassa Arsenalia vastaan. Kaudella 2005–2006 häntä käytettiin pääasiallisesti vaihtopelaajana. Johnson teki ensimmäinen maalinsa Middlesbroughissa Bolton Wanderersia vastaan toukokuussa 2006. Kesäkuussa 2006 hän teki Middlesbroughin kanssa neljän vuoden jatkosopimuksen.


title: Adam Johnson

text: Lokakuussa 2006 Johnson lainattiin Mestaruussarjassa pelaavaan Leeds Unitediin. Neljän pelin jälkeen Leeds ei jatkanut Johnsonin lainaa ja hän palasi Middlesbroughiin. Syyskuussa 2007 Johnson siirtyi kolmen kuukauden lainasopimuksella Watfordiin. Hän 12 pelaamassaan ottelussa viisi maalia ja Middlesbrough kutsui miehen takaisin hyvien otteiden vuoksi. Kaudella 2008–2009 Johnson pelasi jo melko paljon Stewart Downingin ollessa loukkaantuneena. Hän pelasi Valioliigassa 26 ottelua. Kauden päätteeksi Middlesbrough putosi sarjaporrasta alaspäin. Hän pelasi koko kauden laitalinkkinä Downingin siirtyessä muualle. Hän teki 24 ottelussa 11 maalia ja useat Valioliigaseurat kiinnostuivat Johnsonin palveluksista.


title: Adam Johnson

text: Tammikuun siirtoikkunan aikana Manchester City antoi hänelle tarjouksen. Lopulta helmikuussa 2010 Johnson teki Cityn kanssa neljän ja puolen vuoden sopimuksen. Hän debytoi seurassa Valioliigan ottelussa Hull Cityä vastaan. Ensimmäisen maalinsa hän teki Sunderlandia vastaan. Vastoin odotuksia Johnson murtautui Cityn avauskokoonpanoon, ja pelasi kauden loppupuolikkaan aikana 16 ottelua. Seuraavalla kaudella hän pelasi 31 valioliigaottelua, joissa teki neljä maalia. Hän kuului FA cupin mestaruuden voittaneeseen Cityn joukkueeseen. Kaudella 2011–2012 hän teki kuusi maalia pelaamissaan 26 ottelussa Cityn voittaessa Valioliigan mestaruuden. Hän voitti 2012 myös FA Community Shieldin.


title: Adam Johnson

text: Johnson siirtyi Sunderlandiin 12,6 miljoonan euron siirtosummalla elokuussa 2012. Seuraavien kolmen kauden aikana hän pelasi yhteensä 103 valioliigaottelua, joissa teki 17 maalia.


title: Adam Johnson

text: Johnson oli Englannin nuorisomaajoukkueiden vakiopelaajia. Hän edusti alle 21-vuotiaiden maajoukkuetta 19 ottelussa ja alle 19-vuotiaiden maajoukkuetta kahdeksassa ottelussa. Fabio Capello valitsi hänet 2010 MM-kisojen alustavaan 30 pelaajan kokoonpanoon, vaikka tuolloin Johnson ei ollut pelannut yhtään aikuisten maaottelua. Lopullisesta joukkueesta Johnson jäi pois, mutta hän pelasi valmistautumisjaksolla ensimmäisen maaottelunsa Meksikoa vastaan 24. toukokuuta. Hän teki ensimmäisen maajoukkuemaalinsa jo kolmannessa ottelussaan vuoden 2012 EM-karsinnoissa Bulgariaa vastaan. Hän on pelannut maajoukkueessa viimeksi elokuussa 2012.


title: Adam Johnson

text: Johnson sai huhtikuussa 2015 syytteen neljästä seksuaalisesta teosta, jotka kohdistuivat alaikäiseen, tekohetkellä 15-vuotiaaseen tyttöön. Johnson tunnusti 10. helmikuuta 2016 syyllistyneensä aikuisen ja lapsen välisen luottamuksen väärinkäyttöön sekä seksuaaliseen kosketteluun tietoisena siitä, että asianomistaja oli alle 16-vuotias. Kaksi muuta syytekohtaa Johnson kiisti. Sunderland ilmoitti sen jälkeen purkaneensa hänen pelaajasopimuksensa.


title: Adam Johnson

text: Maaliskuussa 2016 Johnson todettiin syylliseksi seksuaaliseen kanssakäymiseen alaikäisen kanssa, ja hän sai kuuden vuoden vankeusrangaistuksen.


title: Maynor Figueroa

text: Maynor Alexis Figueroa Róchez (s. 2. toukokuuta 1983 Jutiapa, Honduras) on hondurasilainen jalkapallopuolustaja, joka pelaa Valioliigassa Wigan Athleticissa. Hän kuuluu myös Hondurasin maajoukkueen vakionimiin.


title: Kaunotangarat

text: Kaunotangarat ("Hemithraupis") on tangaroiden heimoon kuuluva varpuslintusuku. Kaunotangaroiden sukuun kuuluu BirdLifen mukaan kolme lajia.


title: Kansainvälinen salaliitto

text: Kansainvälinen salaliitto on suomalaisen punk-yhtye Rehtoreiden neljäs studioalbumi, joka julkaistiin maaliskuussa 2010.


title: Mika Viljanen

text: Mika Juha Tapani Viljanen (s. 30. maaliskuuta 1968 Lahti) on suomalainen entinen jalkapalloilija. Hän oli pelipaikaltaan keskuspuolustaja tai libero. Viljanen edusti Suomen korkeimmalla sarjatasolla SM-sarjassa ja Veikkausliigassa Reipasta, Kuusysiä ja Myllykosken Palloa vuosina 1987–1996.


title: Mika Viljanen

text: Viljanen debytoi Reippaan riveissä SM-sarjassa 3. toukokuuta 1987 ottelussa Kopareita vastaan. Seuraavaksi kaudeksi hän siirtyi paikallisvastustaja Kuusysiin, jossa pelaamansa neljän kauden aikana hän saavutti yhtä monta SM-mitalia – kaksi kultaista ja kaksi hopeista. Lukuun ottamatta ensimmäistä kautta, jolloin hän pelasi kaikissa sarjaotteluissa, Viljasen esiintymiset rajoittuivat kuitenkin alle kymmeneen otteluun per kausi.


title: Mika Viljanen

text: Kaudeksi 1992 Viljanen siirtyi juuri korkeimmalla sarjatasolle nousseen Myllykosken Pallon joukkueeseen, jossa hän pelasi muun muassa liberona ja oli runkopelaajia viiden kauden ajan. Hän saavutti joukkueessa neljä peräkkäistä SM-hopeaa vuosina 1993–1996 sekä kaksi Suomen cupia vuosina 1992 ja 1995. Vuonna 1996 päättyneellä pääsarjaurallaan Viljanen pelasi kaikkiaan 206 ottelussa, joissa hän teki kolme maalia.


title: Mika Viljanen

text: Pelaajauransa jälkeen Viljanen on toiminut useita vuosia FC Lahden joukkueenjohtajana.


title: MultiLisp

text: MultiLisp on 1980-luvulla kehitetty funktionaalinen ohjelmointikieli ja murre Lisp:stä. Siinä on muun muassa jaettu muistinhallinta ja rinnakkainen suoritus. Ominaisuudet aiheuttavat sivuvaikutuksia tehden MultiLispistä epädeterministisen. Siinä oli myös joitakin epäkäytännöllisiä tehtävänhallinta-algoritmeja.


title: Korutangarat

text: Korutangarat ("Iridosornis") on tangaroiden heimoon kuuluva varpuslintusuku. Korutangaroiden sukuun kuuluu BirdLifen mukaan viisi lajia.


title: Pertti Rauhio

text: Pertti Ilmari Rauhio (s. 30. tammikuuta 1963 Oulu) on suomalainen virkamies, puoluetaustaltaan sosiaalidemokraatti. Hän on toiminut syksystä 2010 alkaen eduskunnan hallintojohtajana.


title: Pertti Rauhio

text: Rauhio työskenteli vuosina 1991–1994 Pakolaisneuvonnan lakimiehenä, mitä ennen hän toimi muun muassa pankkilakimiehenä. Vuosina 1995–1998 ja vuonna 1999 hän työskenteli sosialidemokraattisen eduskuntaryhmän palveluksessa , ensin kansainvälisten asioiden sihteerinä ja myöhemmin lainsäädäntösihteerinä, ja vuosina 1998–1999 työministeri Liisa Jaakonsaaren erityisavustajana. Hän on toiminut myös valtiovarainministeri Antti Kalliomäen talouspoliittisena erityisavustajana vuosina 2003–2005. Vuoden 2005 alussa hän aloitti valtiovarainministerin, silloin Kalliomäen, poliittisena valtiosihteerinä ja jatkoi tehtävässä vuoteen 2007, myös Eero Heinäluoman valtiovarainministeriaikana.


title: Pertti Rauhio

text: Valtiosihteeriytensä jälkeen Rauhio toimi vuonna 2007 lyhyen aikaa Eurofacts-yrityksen senior advisorina, erityisalueenaan yhteiskuntasuhteet ja yhteiskunnallinen vaikuttaminen, kunnes tuli valituksi Uudenmaan liiton aluekehittämisestä vastaavaksi johtajaksi ja maakuntajohtajan varahenkilöksi. Hän aloitti Uudenmaan liiton johtajana tammikuussa 2008. Eduskunnan hallintojohtajaksi hänet valittiin toukokuussa 2010 ja hän aloitti tehtävässä syyskuussa 2010, kun hänen edeltäjänsä Kari T. Ahonen oli jäänyt eläkkeelle. Rauhio on toiminut työurallaan myös Suomen Yrittäjien palveluksessa, vuosina 1999–2000 työmarkkina-asiamiehenä ja vuosina 2000–2003 suunnittelupäällikkönä.


title: Pertti Rauhio

text: Rauhio on koulutukseltaan oikeustieteen lisensiaatti, joksi hän valmistui vuonna 2004 Helsingin yliopistosta, oppiaineenaan oikeustaloustiede. Tätä ennen hän oli valmistunut oikeustieteen kandidaatiksi vuonna 1989 ja saanut varatuomarin arvonimen vuonna 1991.


title: Pertti Rauhio

text: Rauhio oli vuonna 2009 perustamassa SDP:n puolueosastoa nimeltä Helsingin demokraatit SDP, jonka on kuvattu kuuluvan puolueen liberaalisiipeen. Hän on myös toiminut kyseisen puolueosaston puheenjohtajana.


title: Kiiltomalva

text: Kiiltomalva ("Malva sylvestris") on kaksi- tai monivuotinen, Euraasiasta kotoisin oleva ruohovartinen kasvi. Se on myös yleinen koristekasvi ja vanha lääkekasvi.


title: Kiiltomalva

text: Kiiltomalva kasvaa 30–100 cm korkeaksi. Sen varsi on pysty tai rento ja tähti- ja hapsikarvainen. Lehtien lavan muoto vaihtelee munuaismaisesta herttamaiseen ja on nyhälaitainen, halkoinen tai jakoinen. Lehtien liuskat ovat puolipyöreitä tai puikeita ja hammaslaitaisia. Lehdet ovat päältä kiiltäviä, josta kiiltomalva onkin saanut suomenkielisen nimensä. Sinipunaiset, tummasuoniset kukat ovat pareittain tai muutaman kukan ryhmissä lehtihangoissa. Kukan ulkoverhiö on kolmelehtinen, teriö 3–6 cm leveä. Kiiltomalva kukkii Suomessa heinä-syyskuussa. Kiekkomaiset lohkohedelmykset ovat kaljuja tai karvaisia ja kurttupintaisia.


title: Kiiltomalva

text: Kiiltomalvasta tunnetaan kaksi alalajia, maurinkiiltomalva (ssp. "mauritiana") ja pikkukiiltomalva (ssp. "sylvestris").


title: Kiiltomalva

text: Kiiltomalvaa tavataan koko Euroopassa lukuun ottamatta Islantia, Fennoskandian pohjoisosia ja Pohjois-Venäjää. Levinneisyysalue jatkuu satunnaisempana pitkälle Keski-Aasiaan, Turkkiin, Lähi-itään ja Pohjois-Afrikkaan. Kiiltomalvaa kasvaa myös monin paikoin Pohjois-Amerikassa, jossa se ei kuitenkaan ole alkuperäinen laji. Suomessa kiiltomalvaa on tavattu villiintyneenä Tornion korkeudella saakka, mutta pääosa havainnoista sijoittuu Etelä-Suomeen.


title: Kiiltomalva

text: Suomessa kiiltomalvaa tavataan luonnossa viljelykarkulaisena ja joskus harvoin myös tulokkaana satamissa ja lastauspaikoilla. Tyypillisiä kasvupaikkoja ovat tienvarret ja muut vastaavat ihmisen muokkaamat kulttuuriympäristöt.


title: Kiiltomalva

text: Kiiltomalvaa viljellään yleisesti koristekasvina. Muiden malvojen tapaan myös kiiltomalvaa on käytetty lääkekasvina, jota on hyvin kauan nautittu muun muassa yskänlääkkeenä ja käytetty turvotuksen hoitoon. Paikoin malvaa on syöty vihanneksena ja sen kukkia käytetty leipomotuotteiden värjäämiseen. Malvojen varren kuituja on käytetty myös kehruussa.


title: Kukkatangarat

text: Kukkatangarat ("Nemosia") on tangaroiden heimoon kuuluva varpuslintusuku. Kukkatangaroiden sukuun kuuluu BirdLifen mukaan kaksi lajia.


title: Idänmiekkalilja

text: Idänmiekkalilja ("Gladiolus imbricatus") on kurjenmiekkakasvien heimoon kuuluva ruohovartinen kasvi.


title: Idänmiekkalilja

text: Idänmiekkaliljan pystyssä kukkavarressa on 4–12 punaista, violettien ja valkoisten juovien koristamaa kukkaa. Alimmainen lehti on tylppä, ei niin terävä kuin muilla miekkaliljoilla. Se kasvaa kosteilla niityillä ja kukkii toukokuusta heinäkuuhun.


title: Idänmiekkalilja

text: Idänmiekkaliljoja kasvaa luonnonvaraisena Keski- ja Itä-Euroopassa, ja niitä kasvatetaan myös koristekasveina. Niitä on tavattu Suomessa tulokaslajina.


title: Nastro d’argento

text: Nastro d’argento ('Hopeanauha') on vuodesta 1946 vuosittain elokuvantekijöille ja tuotannoille myönnetty elokuvapalkinto. Palkinnon myöntää Italian elokuvakriitikkojen liitto "Sindacato Nazionale dei Giornalisti Cinematografici Italiani". Se on Oscar-palkinnon jälkeen maailman toiseksi vanhin elokuva-alan palkinto.


title: Drassanesin metroasema

text: Drassanes on vuonna 1968 avattu Barcelonan metron linjan 3 asema. Se sijaitsee Ciutat Vellan alueella lähellä Port Vellin vanhaa satamaa ja Reials Drassanesin entistä telakka-aluetta, josta asema on myös saanut nimensä.


title: Drassanesin metroasema

text: Asemalla on kaksi sisäänkäyntiä, joista toinen on Avinguda de les Drassanesin varrella ja toinen La Rambla -kävelykalla.


title: Salviakistus

text: Salviakistus ("Cistus salvifolius") on matala valkokukkainen päivännoutokasvi. Sen varret suikertavat lähellä maanpintaa jopa metrin mittaisina. Varret ja lehden alapinnat ovat karvan peitossa. Se kasvaa Etelä-Euroopassa ja on Kreetan yleisimpiä luonnonkukkia.


title: Varieteen valot

text: Varieteen valot () on italialainen elokuva vuodelta 1950, ja sen on ohjannut Federico Fellini yhteistyössä Alberto Lattuadan kanssa.


title: Varieteen valot

text: Elokuva aloitti Fellinin ohjaajanuran, mutta sen ohjaus, käsikirjoitus ja tuotanto syntyivät yhteistyössä Alberto Lattuadan kanssa. Sitä ennen Fellini oli työskennellyt lähinnä käsikirjoitusten parissa, joista erityisen muistettava on Roberto Rossellinin "Rooma – avoin kaupunki". Lattuada taas oli uransa vakiinnuttanut kunnioitettu neorealististen elokuvien ja kirjojen pohjalta syntyneiden elokuvien ohjaaja. Elokuvan aiheen keksi Lattuadan vaimo Carla Del Poggio, joka ennen kuin Vittorio De Sica houkutteli hänet ensimmäisen oman ohjaustyönsä ("Maddalena, zero in condotta", 1940) tähdeksi oli haaveillut tanssijan urasta.


title: Varieteen valot

text: Juuri kukaan ei uskonut että tästä elokuvasta tulisi yleisömenestys ja siitä syystä sen tuotanto jouduttiin tekemään omilla rahoilla, säästetyillä ja lainatuilla. Lattuada, Del Poggio, Fellini ja hänen vaimonsa Giulietta Masina sijoittivat kaikki rahansa elokuvan tuotantoon, ja Lattuadan sisar Bianca sai palkattoman tuotannonjohtajan osan. Lattuadan isä, säveltäjä Felice Lattuada sai niin ikään ilmaiseksi tehdä musiikin elokuvaan. Kriitikot ylistivät elokuvan korkeaa taiteellista tasoa mutta kuten monet olivat epäilleet se ei vetänyt suurta yleisöä vaan tuotti valtavan taloudellisen tappion, ja velkojen maksamiseen meni vuosia. Lattuada kertoi myöhemmin että hänen oli suorastaan pakko tehdä seuraavasta elokuvastaan ("Anna", 1951) kaupallinen melodraama jotta voisi jonkun verran lyhentää velkaansa.


title: Varieteen valot

text: Italian elokuvakriitikkojen liitto myönsi Giulietta Masinalle elokuvasta Nastro d'argento -palkinnon parhaasta sivuosasuorituksesta.


title: Varieteen valot

text: "Varieteen valot" on haikeansävyinen tarina kiertueella kulkevasta kakkosluokan teatteriryhmästä. Näyttelijät, tanssijat ja muut esiintyjät ponnistelevat leipänsä eteen pienille yleisöille kaupunki kaupungin perään. Fellinin vaimon Giulietta Masinan esittämän uskollisen rakastajattaren Melinan harmiksi seurueen johtaja Checco rakastuu nuoreen tulokkaaseen Lilianaan.


title: Varieteen valot

text: Lexikon des Internationalen Films kirjoittaa, että elokuva viittaa ohjaajan ”myöhempiin mestariteoksiin”. "Varieteen valot" on sen mielestä ”terävästi havainnoiva, huumorilla ja myötätunnolla höystetty satiiri maaseutua kiertävän varieteen maailmasta.”


title: Varieteen valot

text:
Ennio Flaiano arvostaa kirjoituksessaan vuodelta 1951 tekijöiden viileää suhtautumista elokuvan aiheen draamallisiin mahdollisuuksiin ja hiukan epäilevää asennetta seurueen tähtösiin. Hän kirjoittaa kritiikissään aikakauskirjassa Il mondo:
Mikael Fränti tukeutuu Felliniin perehtyneeseen tutkijaan Peter Bondanellaa luonnehtiessaan, että Fellinin kolmesta ensimmäisestä elokuvasta, joista "Varieteen valot" on ensimmäinen, syntyy trilogia, jonka henkilöissä törmäävät yhteen illuusio ja konventio, sosiaalinen naamio ja aito persoonallisuus.


title: Koroma

text: Koroma esiintyy sukunimenä Suomessa ja Sierra Leonessa. Suomessa nimi oli vuonna 2012 nykyisenä nimenä 39 henkilöllä. Tunnettuja nimenkantajia ovat:


title: Kerry Fox

text: Kerry Fox (s. 30. heinäkuuta 1966 Wellington, Uusi-Seelanti) on uusiseelantilainen näyttelijä. Hänen tunnetuin roolinsa on Claire elokuvassa "Intimacy" (2001). Hänet tunnetaan myös elokuvista "Enkelin kosketus" (1990), "Shallow Grave – Murhaleikki" (1994), "Country Life" (1994), "Muistojen puutarha" (1997), "Taistelu leijonista" (1999), "Black and White" (2002), "Intervention" (2007), "Yön kirkas tähti" (2009) ja "Storm" (2009).


title: Kerry Fox

text: Kerry Fox on naimisissa toimittaja-kirjailija Alexander Linklaterin kanssa. Heillä on kaksi lasta.


title: Anton Škaplerov

text: Anton Škaplerov (s. 20. helmikuuta 1972 Sevastopol, Ukrainan neuvostotasavalta) on venäläinen kosmonautti.


title: Anton Škaplerov

text: Hänet valittiin kosmonauttikoulutukseen vuonna 2003 sen jälkeen, kun hän oli käynyt useita lentokursseja alkaen peruskoulutuksesta Sevastopolin ilmailukerhossa. Hän on naimisissa ja perheessä on yksi lapsi. Hänen ensimmäinen avaruuslentonsa tapahtui 14. marraskuuta 2011, jolloin hänet laukaistiin lennolla Sojuz TMA-22 Kansainväliselle avaruusasemalle Retkikunta 29:n lentoinsinööriksi.


title: Aficionado

text: Aficionado (esp.) tarkoittaa jonkin asian innokasta harrastajaa, alkujaan espanjan kielessä erityisesti härkätaisteluharrastajaa ja -tuntijaa. Termi on tullut käyttöön noin vuonna 1845.Termi on sitten laajentunut tarkoittamaan minkä tahansa aiheen innokasta harrastamista.


title: Aficionado

text: Alkuperäinen aficionado ihailee matadoreja ja on kiinnostunut taisteluhärkien kasvatuksesta. Aficionadot jaetaan yleensä kahteen ryhmään, joista "toreristat" ovat kiinnostuneita matadoreista ja "toristat" härkätaisteluista.


title: Aficionado

text: Termiä käytetään myös sikarien harrastajista. Vuonna 1992 perustetun alan julkaisun nimi on "Cigar Aficionado", joka on laajentunut yleisesti lifestyle-lehdeksi. Samantapainen on "Guitar Aficionado", jossa esitellään kitaroita keräilykohteina, ja sitä luonnehditaan lehdeksi, jonka aihe on ylellinen elämäntapa.


title: Nadia Santos

text: Nadia Santos on kuvitteellinen hahmo yhdysvaltalaisessa televisiosarjassa "Alias". Häntä esittää näyttelijä Mía Maestro.


title: Nadia Santos

text: Nadia Santos syntyi neuvostoliittolaisessa vankilassa ja hänet vietiin äidiltään Irina Derevkolta päivä syntymänsä jälkeen. 1400-luvulla eläneen profeetan Milo Rambaldin ennustusten mukaan Nadia oli erityinen, joten hän vietti ensimmäiset vuotensa vangittuna ja hänelle tehtiin kokeita Rambaldin eliksiirillä. Michael Vaughnin isä sieppasi hänet Neuvostoliiton hallusta ja jätti hänet Sophia Vargasin pitämään orpokotiin Argentiinaan.


title: Nadia Santos

text: Teinivuosinaan Nadia karkasi orpokodista, asui kaduilla ja teki lukuisia rikollisuuksia ystävänsä César Martinezin kanssa. Jouduttuaan vankilaan, Argentiinan tiedustelupalvelu SIDE:en kuuluva Roberto Fox tuli kertomaan hänelle vaikuttuneensa hänen taidoistaan, ja rekrytoi Nadian SIDE:en. Nadia sai myöhemmin tietää, että Fox käytti SIDE:n resursseja rikollisiin tarkoituksiin, mitkä myös johtivat Nadian ystävän ja kollegan kuolemaan. Kostoksi Nadia murhasi Foxin.


title: Nadia Santos

text: Nadia tavataan ensimmäisen kerran hänen ollessa peiteroolissa tšetšenialaisella työleirillä. Hänen sisarpuolensa Sydney Bristow löytää hänet Nadian isän, Arvin Sloanen, avustuksella. Sloane myöhemmin sieppaa Nadian ja ruiskuttaa häneen Rambaldin eliksiiriä, mistä Nadia huumautuu ja piirtää kartan Rambaldin Elämän pallo -esineen löytämiseksi. Sydney ja CIA pelastavat Nadian. Hän myöhemmin etsii Elämän pallon isänsä kanssa ja palaa Argentiinaan, koska ei halua olla tekemisissä isänsä kanssa tämän Rambaldin pakkomielteen takia.


title: Nadia Santos

text: Neljännen kauden alussa Sydney siepataan ja Nadia auttaa pelastamaan hänet. Hänelle tarjotaan töitä APO:sta, CIA:n osastolta, isänsä alaisena. Hän ottaa paikan vastaan, muuttaa Los Angelesiin Sydneyn luokse ja alkaa seurustella kollegansa Eric Weissin kanssa.


title: Nadia Santos

text: Nadia saa kuulla äitinsä kuolleen ja vannoo kostoa tämän tappajalle. Todellisuudessa Irina on yhä elossa. Myöhemmin Sophia Vargas tulee tapaamaan Nadiaa ja jää asumaan sisarusten luo vähäksi aikaa. Sophia paljastuu heidän tädikseen, Elenaksi, joka heidän kauttaan vakoilee APO:a kootakseen erään Rambaldin laitteen, jolla hän ajaa erään venäläisen kaupungin raivotautisiksi. Elena pitää myös Irinaa vankina, mutta APO pelastaa hänet ja Nadia tapaa äitinsä ensimmäistä kertaa. Elena kuitenkin muuttaa hänet mielipuoleksi laitteellaan, minkä takia hänet laitetaan koomaan parannuskeinon keksimisen ajaksi.


title: Nadia Santos

text: Viidennellä kaudella Nadia on koomassa ja Sloane yrittää epätoivoisesti etsiä parannuskeinoa. Tämä jopa avustaa terroristiorganisaatio Prophet 5:ä, joka myöhemmin antaa hänelle lääkkeen, jolla hän onnistuu parantamaan Nadian. Nadia palaa normaaliin elämäänsä ja päättää muuttaa isänsä luo, mutta löytää tämän tavaroiden joukosta erään Rambaldin paperin. Hän tuntee itsensä petetyksi ja polttaa paperin, mikä saa Sloanen työntämään hänet lasipöydän läpi paperin pelastaakseen. Lasinpalanen lävistää Nadian kaulan ja hän kuolee.


title: Nadia Santos

text: Nadia haudataan seuraavassa jaksossa. Sloane pettää APO:n ja lähtee Prophet 5:n matkaan. Nadia ilmestyy hänelle kuolemansa jälkeen aina siihen saakka, kunnes hän löytää Rambaldin loppupelin, ikuisen elämän. Sloane tulee kuolemattomaksi, mutta jää maan alle kivien alle jumiin. Nadia ilmestyy hänelle viimeisen kerran ja jättää hänet yksin pimeyteen.


title: Punajäkälä

text: Punajäkälä (lat. "Lichen ruber planus") on kohtalaisen yleinen, krooninen tulehduksellinen iho- tai limakalvotauti. Sitä sairastaa noin 2 % Suomen väestöstä.


title: Punajäkälä

text: Taudin tyypillisimmät oireet ovat yleensä kohtalaisesti kutiavat, etenkin ranteisiin tai nilkkoihin ilmestyvät iholäiskät sekä mahdolliset suun limakalvomuutokset. Joskus muutoksia on myös terskassa. Se voi aiheuttaa kipua, polttelua sekä arkuutta suun limakalvoilla. Väriltään iholäiskät ovat yleensä sini- tai violetinpunaiset. Niiden päällä on usein valkoisia nauhoja, jotka muodostavat verkkomaisen rakenteen ("Wichamin striat"). Ihon tummumista eli hyperpigmentaatiota voidaan tavata. Tauti parantuu itsestään yleensä 1-2 vuodessa, mutta suun tautimuutokset voivat pysyä useitakin vuosia.


title: Punajäkälä

text:
Punajäkälän patogeneesi on huonosti tunnettu. Patogeneesissä ajatellaan olevan kyse CD8+ T-soluvälitteisestä sytotoksisesta immuunireaktiosta ja ihon basaalisessa solukerroksessa voidaan havaita myös muuntuneita antigeenejä. Antigeenit voivat olla seurausta lääkehoidosta tai virusinfektiosta.
Punajäkälän histologisessa kuvassa nähdään lymfosyytti-infiltraattia dermoepidermaalisessa junktiossa. Basaaliset keratinosyytit ovat degeneroituneita ja nekrotisoituneita. Dermoepidermaalinen junktio muuttuu sahalaitaiseksi. Histologiassa nähdään tyypilliset kroonisen ihotulehduksen muutokset: epidermaalista hyperplasiaa, hypergranuloosia ja hyperkeratoosia.


title: Haibutsu kishaku

text: Haibutsu kishaku (, kirjaimellisesti ”lakkauttakaa buddhalaisuus ja tuhotkaa Shākyamuni”) tarkoittaa Japanin historian aikana esiintynyttä filosofiaa, joka kannattaa buddhalaisuuden hävittämistä Japanista. Se merkitsee tarkemmin myös tiettyä ideologiaan perustunutta historiallista liikettä, jonka aikana Meiji-kaudella tuhottiin buddhalaisia temppeleitä, kuvia ja tekstejä ja buddhalaisia munkkeja pakotettiin luopumaan uskonnollisesta vihkimyksestään.


title: Haibutsu kishaku

text: Varhainen esimerkki haibutsu kishakusta on Mononobe-klaanin buddhalaisvastainen politiikka Kofun-kaudella. Mononobet vastustivat buddhalaisuuden leviämistä uskonnollisten perusteiden sijaan lähinnä nationalismin ja ksenofobian vuoksi. Fujiwara-klaanin esi-isiin lukeutuva Nakatomi-klaani vastusti buddhalaisuutta yhdessä Mononobe-klaanin kanssa.


title: Haibutsu kishaku

text: Toinen esimerkki ovat varhaismodernilla ajalla Okayaman, Aizun ja Miton daimiokunnissa tapahtuneet temppelien sulkemiset ja munkkien erottamiset. Ne aloitettiin myös poliittisista ja taloudellisista syistä uskonnollisten syiden sijaan. Tällainen han-kunnissa harjoitettu politiikka perustui yleensä kungfutselaiseen buddhalaisvastaiseen ajatteluun. Meij-kauden haibutsu kishakun muoto, joka syntyi kokugaku-filosofian ja šintolaiskeskeisen ajattelun pohjalta, perustui vuorostaan haluun erottaa Japanille vieras buddhalainen uskonto ja puhtaasti japanilainen šintolaisuus toisistaan.


title: Haibutsu kishaku

text: Meiji-restauraation aikainen haibutsu kishaku -liike on kuuluisin esimerkki ilmiöstä. Sen sai aikaan virallinen, šintolaisuuden ja buddhalaisuuden toisistaan erottanut politiikka eli "shinbutsu bunri". Vuoden 1868 jälkeen se tuotti suurta vahinkoa Japanin buddhalaisuudelle. Buddhalaisten temppelien omaisuutta tuhottiin suurin mitoin ympäri maata. Esimerkiksi Naran Kōfuku-ji-temppeli kärsi huomattavasti. Liike iski täydellä voimallaan temppeliin, joka on nykyisin nimitetty Japanin kansallisaarteeksi. Sen maat takavarikoitiin, papit pakotettiin ryhtymään šintolaisiksi papeiksi, muureja purettiin, puita istutettiin temppelin alueelle ja temppelistä tehtiin julkinen puisto. Buddhalaisvastaiset mellakat aiheuttivat vahinkoja kaikille kaupungin suurille temppeleille. Väkivaltaisuudet jättivät pysyvän jäljen maan jokaiselle alueelle. Vuosien 1872 ja 1874 välillä tuhoutui noin 18 000 temppeliä ja vuosina 1868–1872 mahdollisesti yhtä monta. Japanologi Martin Collcutt uskoo, että japanin buddhalaisuus oli käytännössä vaarassa kadota kokonaan.


title: Haibutsu kishaku

text: Väkivalta merkitsi muutaman vuosisadan ajan hautuneen buddhalaisiin kohdistuneen katkeruuden vapautumista ilmoille. Buddhalaiset temppelit olivat tiiviissä liitossa Tokugawa-hallinnon kanssa danka-järjestelmän kautta. Uskonto oli hyötynyt järjestelmästä valtavasti. Vaikka shōgunaatti noudatti virallisesti uuskungfutselaista filosofiaa, buddhalaisuudesta oli tullut keskeinen osa valtion hallintoa Tokugawojen kristinuskon vastaisen politiikan vuoksi. Kristinuskon leviämisen estämiseksi Tokugawat olivat ottaneet käyttöön danka-järjestelmän, jossa perheitä vaadittiin rekisteröitymään buddhalaiseen temppeliin, minkä ansiosta heitä ei voitu pitää kristittyinä. Ilman tällaista vakuutta normaali elämä Tokugawa-ajan Japanissa oli mahdotonta. Järjestelmän luonteen vuoksi temppelit voivat kiristää ja usein kiristivätkin jäseniään.


title: Haibutsu kishaku

text: Tokugawa-kauden danka-järjestelmä toi perheille erilaisia lain vaatimia velvollisuuksia buddhalaisia instituutioita kohtaan. Niihin kuului temppelille annettavat rahalahjoitukset. Koska 30 miljoonan ihmisen maassa oli noin 100 000 temppeliä, keskimäärin 300 hengen täytyi tukea yhden temppelin toimintaa. Taakka oli siis huomattavan suuri. Toinen väkivaltaa selittävä tekijä on se, että buddhalaisuus oli niin tiiviissä liitossa shōgunaatin kanssa, että siitä oli tullut yksi hallinnon symboleista. Siksi siitä tuli kaikkien shōgunaatin kaatamista kannattavien vihollinen.


title: Haibutsu kishaku

text: Väkivaltaan liittyi myös selkeitä poliittisia ja taloudellisia motivaatioita. Daimiokuntien hallinnot halusivat kohentaa talouttaan buddhalaisten temppelien kustannuksella, ja shinbutsu bunri tarjosi tekosyyn buddhalaisten maiden takavarikoimiselle.


title: Haibutsu kishaku

text: On vaikea arvioida, kuinka monta temppeliä haibutsu kishaku -liikkeen aikana suljettiin, koska lienee todennäköistä, että monet temppelit katosivat yksinkertaisesti sen vuoksi, että buddhalaiset viranomaiset käyttivät hyödykseen Tokugawa-hallinnon kaatumista ja yrittivät virtaviivaistaa temppelijärjestelmäänsä karsimalla päällekkäisyyksiä. Shōgunaatin aikana temppelin avaamiseen tai sulkemiseen tarvittavan luvan hankkiminen ei ollut helppoa. Buddhalaisten temppelien täydellinen katoaminen Satsuman kaltaisista daimiokunnista johtui kuitenkin haibutsu kishaku -liikkeestä.


title: Luettelo Gagarin Cupin voittaneista suomalaisista jääkiekkoilijoista

text: Tämä on luettelo Gagarin Cupin voittaneista suomalaisista jääkiekkoilijoista. Gagarin Cup on jaettu KHL:n mestarille vuodesta 2009 alkaen.


text: Luettelossa pelaajat on lueteltu ensin voitettujen cuppien lukumäärällä, sen jälkeen mestaruusvuosien perusteella ja sitten sukunimen aakkosjärjestyksessä.


title: Kaurajuuri

text: Kaurajuuri ("Tragopogon porrifolius") on ruohovartinen kasvi, jota viljellään koriste-, ravinto- ja rohdoskasvina. Sillä on violetinsävyiset, tähtimäiset kukat. Lehdet kasvavat 60 cm pitkiksi. Mehevä juuri muistuttaa palsternakkaa, ja sitä on käytetty juurikkaana 1700-luvun alussa. Myös nuoria, meheviä lehtiä voi syödä. Kaurajuuren hiilihydraateista huomattava osa on inuliinia. Kaurajuurta voidaan käyttää esimerkiksi keitoissa ja muhennoksissa.


title: Kaurajuuri

text: Kaurajuuri kasvaa luonnonvaraisena Välimeren alueella, mutta se on levinnyt monin paikoin viljelykarkulaisena.


title: Fontanan metroasema

text: Fontana on Barcelonan metron linjan 3 asema. Se sijaitsee Gràcian alueella Carrer Gran de Gràcian ja Carrer d'Astúriesin risteyksen alla. Asema avattiin vuonna 1924 osana Barcelonan ensimmäistä metrolinjaa. Osa asemasta on säilytetty alkuperäisessä ulkoasussaan. Se on myös yksi metrojärjestelmän ainoista asemista, jonka lippuhalli sijaitsee erillisessä maanpäällisessä rakennuksessa.


title: Koivistonluoto

text: Koivistonluoto () on Porin 20. kaupunginosa. Sen naapurikaupunginosia ovat etelässä Metallinkylä, lännessä Väinölä ja pohjoisessa Kalaholma. Sen itäpuolella kulkee Kokemäenjoki, joka muodostaa Koivistonluodon kohdalla Porin ja Ulvilan kaupunkien rajan. Toisella puolella Kokemäenjokea on Suosmeri. Koivistonluoto kuuluu Väinölän koulupiiriin, ja sen postinumero on 28330.


title: Gràcia

text: Gràcia on yksi Barcelonan kaupungin kymmenestä hallintoalueesta. Sitä ympäröivät Eixample etelässä, Sarrià-Sant Gervasi lännessä ja Horta-Guinardó idässä. Vuoden 2005 väestönlaskennassa alueella oli 120 087 asukasta.


title: Gràcia

text: Gràcian perustivat karmeliitat vuonna 1626. Se säilyi omana kuntanaan aina vuoteen 1897 asti, jolloin useita ympäröiviä kyliä liitettiin Barcelonan kaupunkiin. Eixamplen alueen rakentaminen 1800-luvulla yhdisti Gràcian lopullisesti Barcelonan kasvavaan metropolialueeseen.


title: Gràcia

text: Gràcian alueen ylivoimaisesti tunnetuin maamerkki on El Carmel -kukkulalle rakennettu Antoni Gaudín suunnittelema Güellin puisto. Myös Gaudín ensimmäinen merkittävä työ, Casa Vicens, sijaitsee Gràcian alueella. Sekä Güellin puisto että Casa Vicens kuuluvat UNESCO:n maailmanperintöluetteloon.


title: Ossip Gabrilowitsch

text: Ossip Gabrilowitsch (, Osip Solomonovitš Gabrilovitš; ) oli venäläis-yhdysvaltalainen pianisti ja kapellimestari. Gabrilowitsch opiskeli Anton Rubinsteinin oppilaana Pietarissa ja sai Rubinstein-palkinnon 1894. Hän jatkoi opintojaan Theodor Leschetizkyn johdolla ja debytoi Berliinissä 1896. Hän teki ensimmäisen Amerikan-kiertueensa vuonna 1900 ja toimi 1904–1918 Münchenissä kapellimestarina. Gabrilowitsch muutti Yhdysvaltoihin, jonka kansalaisuuden hän sai 1921. Hän konsertoi pianistina sekä johti Detroitin sinfoniaorkesteria kuolemaansa 1936 saakka.


title: Ossip Gabrilowitsch

text: Pianistina Gabrilowitschia kiitettiin ennen kaikkea hänen laulavasta soinnistaan ja pianissimoistaan. Hänen soitolleen oli tunnusomaista nyanssien suuri vaihtelu ja musiikillinen eleganssi. Hänen ohjelmistonsa keskittyi romanttiseen pianomusiikkiin, jonka lisäksi hän myös soitti myös W. A. Mozartin konserttoja. Hänellä oli tapana esittää 19 konserttoa peräkkäin neljän konsertin sarjassa. Gabrilowitsch oli myös ensimmäisiä pianisteja, jotka levyttivät kamarimusiikkia.


title: Braid

text: Braid on Jonathan Blowin kehittämä tasohyppelyä ja ongelmanratkontaa yhdistävä videopeli, joka julkaistiin 6. elokuuta 2008 Xbox 360:n Live Arcade -verkkopalvelussa. Microsoft Windows -versio julkaistiin 10. huhtikuuta 2009. Hothead Gamesin toteuttamat Mac OS X - ja PlayStation 3 -versiot julkaistiin 20. toukokuuta 2009 ja 12. marraskuuta 2009. Ryan C. Gordonin toteuttama Linux-versio julkaistiin 14. joulukuuta 2010 osana toista Humble Indie Bundlea.


title: Braid

text: "Braidin" tarina kertoo Tim-nimisestä protagonistista, joka pyrkii pelastamaan prinsessan mystisen hirviön kynistä. Pelattavuus nojaa pitkälti tasohyppelyille tavanomaisiin piirteisiin, kuten yksinkertaiseen mekanikkaan. Hahmo juoksee, hyppii ja kiipeää läpi lineaaristen kenttien, joiden varrella päihitetään vihollisia ja ratkotaan ongelmia. Yksi pelaamisen kannalta olennaisimmista tekijöistä on myös ajan manipuloiminen. Hahmo kykenee esimerkiksi "kelaamaan" aikaa taaksepäin ja palaamaan takaisin kuolleista. Pelaaja etenee tarinassa löytämällä ja kokoamalla kentistä löytyviä palapelin palasia.


title: Braid

text: Blow suunnitteli "Braidin" kantaa ottavaksi kritiikiksi nykyajan pelinkehityksen tyylisuntauksia kohtaan ja rahoitti kolmivuotisen projektinsa omilla rahoillaan. Taiteilija David Hellman suunnitteli pelin graafisen puolen, mutta hänen työnjälkensä eivät aluksi kelvanneet Blowin visiolle. "Braid" otettiin kuitenkin kriitikoiden keskuudessa hyvin vastaan ja siitä tuli korkeiten arvosteltu peli Xbox Live Arcadessa. Se saavutti myös useita eri palkintoja, kuten GameSpotin valinnan "vuoden parhaaksi tasohyppelyksi".


title: Gabriel Peldan

text: Gabriel Henrikinpoika Peldan ("Gabriel Henrici Peldan Ostrobothniensis", 8. syyskuuta 1690 Ilmajoki – 5. marraskuuta 1750 Ilmajoki) oli suomalainen kirkkoherra, sissisotilas, fennofiili, koulumies ja suomalaisen rippikoulun isä. Hän tutki Suomen historiaa, suomen kieltä ja kansanperinnettä ja kokosi ja toimitti niitä käsitteleviä teoksia. Peldan on tunnettu yhteistyöstään venäläismiehittäjien kanssa isonvihan (1713–1721) ja pikkuvihan (1742–1743) aikana.


title: Gabriel Peldan

text: Sakari Topeliuksen romaanisarja "Välskärin kertomuksia" kertoo Peldanin vaiheista isonvihan aikana.


title: Gabriel Peldan

text: Gabriel Peldan oli suomalaista nimismies- ja sittemmin pappissukua, joka oli kotoisin Ilmajoen Peltoniemestä. Suvun varhaisin tunnettu jäsen on Lauri Laurinpoika Peltoniemi, joka oli tilan isäntä 1500-luvun alulla. Hänen pojastaan tuli Ilmajoen nimismies 1500-luvun puolivälissä, ja Peltoniemen isännät hoitivat tointa kuuden sukupolven ajan. Ensimmäinen pappissäätyyn noussut peltoniemeläinen oli Jakob Peldanus, – Gabriel Peldanin isoisän isä, – jonka hänen isänsä Paavali Matinpoika lähetti kouluntielle 1600-luvun alussa. Myös nimismiehen toimi säilyi suvussa; sen omaksui Jakobin veli. Gabriel Peldanin isoisän isä, isoisä ja isoisän veli olivat paimentaneet Ilmajoen seurakuntaa yhtäjaksoisesti 75 vuotta (1632–1699).


title: Gabriel Peldan

text: Peldanin vanhemmat olivat Ilmajoen kappalainen Henrik Peldan(us) ja Helena Alft(h)an(us), Isonkyrön kirkkoherran Israel Alfthanin ja Helena Frisiuksen tytär. Perheessä oli ainakin neljä poikaa ja yksi tytär. Gabriel oli lapsikatraan esikoinen ja hänen sisaruksensa ikäjärjestyksessä Israel, Jakob, Margaretha ja Isak Peldan. Israel toimi erilaisissa opetustehtävissä ja taisteli veljensä kanssa isonvihan aikana; Jakob taas antautui sotilasuralle. Margaretha naitettiin Kurikan kappalaiselle; Iisakki toimi opettajana ja eteni Lapväärtin kirkkoherraksi. Peldan varttui Ilmajoen Peuralassa, jossa hänen perheensä asusti.


title: Gabriel Peldan

text: Peldan sai ensin yksityisopetusta ja kävi sitten Vaasan triviaalikoulua. Hän pääsi ylioppilaaksi vuonna 1706 Turkuun, jossa heti joutui Johan Gezelius nuoremman ympärille kehittyneen varhaisen suomalais-kansallisen ajattelijaklikin vaikutuspiiriin. Stipendin saadakseen Peldan piti vuonna 1707 puheen kotimaakunnastaan Pohjanmaasta. Se käsitteli todennäköisesti alueen historiaa, sillä Peldan kertoo Uppsalassa opiskellessaan täydentäneensä sen "Ostrobothnia Antiqua" -nimiseksi yleisesitykseksi. Peldan paranteli sitä vielä myöhemminkin. Teosta ei kuitenkaan ole painettu, ja ainakin Cederbergin aikana oli epävarmaa, oliko sitä säilynyt käsikirjoituksena. On kerrottu, että Peldania kehotettiin opintojensa alkutaipaleella ryhtymään lääkäriksi, mutta tämä seurasi mieluummin isiensä jälkiä teologian opinnoissa. Peldan opiskeli myös historiaa ja kieltentutkimusta.


title: Gabriel Peldan

text: Pohjalaiset ylioppilaat opiskelivat 1700-luvun alussa mielellään Uppsalassa, koska kulkuyhteydet olivat sinne rannikolta paremmat kuin Turkuun. Gabriel Peldankin lähti Israel-veljensä kanssa lahden toiselle puolelle muutamaksi vuodeksi ja kirjoittautui Uppsalan yliopistoon 7. syyskuuta 1708.


title: Gabriel Peldan

text: Peldan palasi Uppsalasta Turun akatemiaan 1712 ja pyrki seuraavana vuonna Turun yliopiston varasihteeriksi, muttei tullut valituksi. Tässä yhteydessä akatemian konsistorin jäsenet kehuivat Peldanin edistyneen opinnoissaan kiitettävästi: erään jäsenen mukaan hänellä oli ikäänsä nähden tavaton oppineisuus (). 1713 Peldanista tuli Pohjalaisen osakunnan kuraattori, ja hänen on väitetty laatineen opiskelijoille oppaan "Via brevissima ad solidam sapientiam". Myöhempi historiantutkimus on kyseenalaistanut tiedon. Cederberg epäilee kronikoitsijoiden viittaavan uumajalaisen kirkkoherran Nils Nilsson Grubbin samannimiseen kirjaseen, joka Turussa mahdollisesti oli luettavana.


title: Gabriel Peldan

text: Suuressa pohjan sodassa silloinen maisteri Peldan pakeni venäläisiä Turusta vuonna 1713 ja perusti veljensä Israelin kanssa muutaman sadan hengen pohjalaisen talonpoikaisjoukon, jota he komensivat sissisodassa venäläisiä vastaan. Vapaajoukko kykeni torjumaan joitain venäläisten tiedusteluretkiä. Se toimitti eräänlaisen etuvahdin virkaa, kunnes venäläiset tulivat Hämeenkankaan yli helmikuussa 1714. Tätä seurasi karoliineille tappiollinen Napuen taistelu (1714), johon Peldan osallistui nostoväkensä kanssa ja pakeni taistelutantereelta armeijan jäänteiden mukana Ouluun. Hän etsiytyi salaa takaisin Ilmajoelle, mutta oli jäädä vihollisen käsiin ja pelastui karkaamalla metsään. Peldan piilotteli Ruoveden seudulla ja opetti kirkkoherra Mennanderin poikia Pirkkalan pappilassa, kunnes vuonna 1716 lähti maanpakoon sukulaistensa luo Ångermanlandiin. Alkuvuodesta 1717 Peldan matkasi Uumajasta Tornioon tapaamaan isällistä ystäväänsä, Ilmajoen kirkkoherraa Bartholdus Vhaëlia. Vhaël oli myös maanpaossa, ja hänen on sanottu toimineen Kainuun pitäjän pappina. Tammikuun 16. päivänä venäläinen partiokunta vangitsi heidät Ylitornion Hietaniemen kappelissa ja kuljetti talvipakkasessa vankeuteen Turkuun.


title: Gabriel Peldan

text: Peldan määrättiin ensin Turun katedraalikoulun opettajaksi ja kesällä vasten tahtoaan laamanni Otto Johan von Tiesenhausenin sihteeriksi Vaasaan. Isonvihan aikaisessa siviilihallinnossa läntisen Suomen kattanut Turun kenraalikuvernöörikunta oli jaettu viiteen laamannikuntaan. Laamannikuntaa johti venäläisten nimittämä niin sanottu laamanni, jonka työnkuva ja virka-asema vastasivat kuitenkin ennemmin maaherraa. Laamannit olivat etupäässä baltiansaksalaisia, kuten von Tiesenhausenkin. Hänen sukulaisensa oli Porvoon laamannina.


title: Gabriel Peldan

text: Peldania kuitenkin epäiltiin yhteyksistä pappeihin, joita syytettiin venäläisiä vastaan vehkeilemisestä, minkä seurauksena Peldan, hänen isänsä ja kirkkoherra Vhael pidätettiin ja vietiin vankeuteen Turkuun. Peldan vapautettiin syytteistä ja palautettiin toimeensa. Kun Peldan oli valittanut uuden esimiehensä Schmiedefeldtin kitsauden haittaavan työtään, siirrettiin hänet Turkuun 1719. Siellä hän palveli sihteerinä kreivi Gustav Otto Douglasia, joka oli nimitetty kenraalikuvernööriksi johtamaan Suomen siviilihallintoa 1717. Peldan edisti toimissaan suomalaisten etua muun muassa pyrkimällä ylläpitämään opetusta Turun katedraalikoulussa. Hän oli myös Douglasin seuraajan V. A. Stackelbergin sihteeri aina Uudenkaupungin rauhan (1721) solmimiseen asti. Rauhan jälkeen venäläishallinnon virkamiehet eivät voineet jatkaa toimissaan, ja keskuskansliassa työskennelleet siirtyivät Douglasin kutsusta ensin Helsinkiin ja sieltä Pietariin selvittämään tilejä. Peldan palasi Ilmajoelle Suomeen vasta helmikuussa 1722.


title: Gabriel Peldan

text: Vuonna 1721 Peldan kirjoitti, taiteilijanimellä "Henriciades Πανϰαϰομοιϱελος" (), lyhyen latinankielisen Suomen historian "De fatis et antiqvitatibus Fenniæ". Tähän hänet käski Suomen sotilashallintoa johtanut kenraali-ruhtinas Mihail Golitsyn. Kirjassaan Peldan valittaa kirjallisen lähdemateriaalin puutetta ja kahdeksanvuotista eroaan opinnoista. Teoksen alkuosa on säilynyt ja sittemmin julkaistu.


title: Gabriel Peldan

text: Palattuaan Pietarista 1722 Peldan päätti ryhtyä papin uralle ja oli ensin rovasti Vhaëlin apulaisena Vaasassa, mutta lähti 1723 Pohjanmaan maaherran von Essenin valtiopäiväsihteeriksi Tukholmaan. Peldania oli alettu arvostaa suomalaisten keskuudessa miehityksen aikana, mihin hän itse viittaa ansioluettelossaan ja mikä vaikutti von Essenin sihteerivalintaan. Komennus lienee miellyttänyt Peldania, sillä Bartholdus Vhaël edusti Pohjanmaan papistoa samoilla valtiopäivillä. Vhaël kuitenkin kuoli valtiopäivien alkutaipaleella tammikuussa 1723.


title: Gabriel Peldan

text: Rovasti Vhaëlin kuoltua Ilmajoki oli vailla kirkkoherraa ja suuri joukko pitäjän miehiä anoi Peldanin nimittämistä. Turun tuomiokapituli ei kuitenkaan halunnut tätä ja viivytti mielenosoituksellisesti vastaustaan. Seurauksena oli, että talonpoikaissäädyn edustaja, Ilmajoelta kotoisin ollut majatalon isäntä Johan Birling otti asian esille valtiopäivillä. Säädyt vaativat lausuntoa Turun piispalta Herman Witteltä, mutta tuomiokapituli sai tahtonsa läpi. Virkaan nimitettiin Anders Mennander, joka oli Peldania vanhempi ja pappina ansioituneempi.


title: Gabriel Peldan

text: Peldan oli Vaasan triviaalikoulun rehtori vuosina 1725–1735 ja vihittiin papiksi Turun hiippakunnan Kristiinankaupungissa 13. maaliskuuta 1732. Hän oli Ilmajoen kirkkoherra vuodesta 1735 kuolemaansa asti.


title: Gabriel Peldan

text: Gabriel Peldan on ensimmäinen suomalainen pappi, jonka varmasti tiedetään järjestäneen ensimmäiselle ehtoolliselleen valmistautuvien opetuksen koulumuotoiseksi. Tämä tapahtui samana vuonna, jona hänestä tuli Ilmajoen kirkkoherra (1735). Peldan käytti itsekin opetuksesta rippikoulun nimeä.


title: Gabriel Peldan

text: Rippikoulu kehittyi Turun hiippakunnassa 1730-luvun paikkeilla. Aiemmin opetus oli keskittynyt yleisiin kuulusteluihin. Peldanin rippikouluun ilmoittautuneiden oli ensin käytävä lukkarinkoulu, jotta voivat osoittaa valmiutensa uskonnolliseen opetukseen. Nuoria harjoitettiin pappilassa viikon ajan – Peldan esitti kirkonkokouksessa jatkavansa opetusta keväällä joitain viikkoja. Seuraavina vuosina rippikoulun läpäisseet alettiin päästää ehtoolliselle yhdessä ryhmässä jossakin sunnuntaijumalanpalveluksessa.


title: Gabriel Peldan

text: Peldan suhtautui venäläisiin sovinnollisesti, kun nämä seuraavan kerran miehittivät Suomen hattujen sodassa (1741–1743). Ilmajoen kirkkoherra oli mielipidevaikuttaja, joka sai nopeasti pohjalaiset virkaveljensä omaksumaan lähes matelevan asenteen.


title: Gabriel Peldan

text: Kun Pohjanmaan maaherra Gustaf Creutz oli paennut vähin äänin läänistään, papisto yritti hoitaa alueen asioita ja ottaa tilanteen haltuun. Armeijan pääjoukon antauduttua Helsingissä 24. elokuuta 1742 pohjalaiset päättivät koota lähetystön, joka matkustaisi Helsinkiin ja esittelisi sotamarsalkka Peter de Lacylle läänin köyhyyttä ja kyvyttömyyttä muonittaa vihollisjoukkoja. Lähetystön puheenjohtajaksi nimitettiin venäjänkielentaitoinen Gabriel Peldan, ja siihen kuuluivat myös Laihian kappalainen Israel Reinius, kruununvouti (Laihian nimismies) Samuel Schöring, Kristiinankaupungin rahastonhoitaja Olof Calén ja muutama talonpoika. 8. syyskuuta (12. syyskuuta) 1742 se tapasi Pirkkalan pitäjän Harjun kylän kappelissa kenraalimajuri Kristian Theofilus von Kindermanin, jonka kanssa päästiin sopimukseen Pohjanmaan majoitusrasituksen lieventämisestä. Käytännössä tämä tarkoitti, että von Kinderman käski kahden rykmentin vetäytyä takaisinpäin. Kenraali käski lähetystön palaamaan ja kutsumaan maakunnan säädyt koolle. Mukana seurasi myös kehotus asukkaille käyttää valkoista lippua, kun husaarit ratsastaisivat maakuntaan. Kun von Kinderman saapui Vaasaan, kenraali majoitettiin rahastonhoitaja Chronanderin taloon ja häntä kohdeltiin ylenpalttisen ystävällisesti.


title: Gabriel Peldan

text: Peldanin tiedetään osallistuneen sodanaikaisille Vaasan maapäiville.


title: Gabriel Peldan

text: Gabriel Peldan vaikutti virassaan vielä seitsemän vuotta sodan jälkeen. Hän oli yleisesti arvostettu ja pidetty hahmo kotipaikkakunnallaan. Peldan kuoli halvaukseen 5. marraskuuta 1750.


title: Gabriel Peldan

text: Gabriel Peldan oli naimisissa Magdalena Mollinin (kuoli 1777) kanssa. Aviopari vihittiin Mustasaaressa 29. kesäkuuta 1725. He saivat kahdeksan lasta, kaksi poikaa ja kuusi tytärtä, joista pojat ja kaksi tytärtä varttuivat aikuisikään. Jonas Peldanista tuli sittemmin Oulun ja Gabriel Henrik Peldanista Kokkolan pormestari. Salomon Hannelius, Gabriel Peldanin seuraaja Ilmajoen kirkkoherrana, oli myös tämän vävy. Hannelius nai Peldanin tyttären Magdalenan Ilmajoella 25. tammikuuta 1750. Sakari Topeliuksen Välskärin kertomusten kolmannessa osassa kerrotaan Peldanin taistelusta isonvihan aikana.


title: Gabriel Peldan

text: Gabriel Peldan on yksi Santeri Ivalon ja Kyösti Wilkunan isänmaallisen "Suomalaisia sankareita" -poikakirjansa toiseen osaan (1921) valitsemista merkkihenkilöistä. Hänelle on omistettu oma luku, "Isonvihan nuijamiehet". Siinä Ilmajoen pappilan harmaahapsinen, vanha rovasti kertoilee lapsilleen, Santeri Ivalon sepittämin sanoin, taistelustaan venäläisiä vastaan. Romaanissa Peldan haavoittuu kasakan luodista olkaan ja jää vangiksi taisteltuaan urhoollisesti, jotta talonpojat ehtivät karkuun metsän peittoon.


title: Ormajärvi

text: Ormajärvi on Kanta-Hämeessä Hämeenlinnassa Lammin lähellä sijaitseva järvi.


title: Ormajärvi

text: Järven pinta-ala on 657 hehtaaria eli 6,6 neliökilometriä. Se on 3,5 kilometriä pitkä ja 3,4 kilometriä leveä. Se on avoselkäinen järvi, jonka tuulia ainoastaan Sajaniemen kärki hieman hidastaa. Siinä on kolme saarta, joiden pinta-alat ovat hieman yli aarin kokoiset. Suurin saarista on Kellosaari, joka sijaitsee järven kaakkoiskulmassa yhdessä toisen nimettömän saaren kanssa. Kolmas saari sijaitsee järven pohjoispäässä. Kaikissa saarissa on rakennus. Saarten rantaviivan yhteispituus on vain 450 metriä.


title: Ormajärvi

text: Järvi on luodattu ja siitä on julkaistu syvyyskartat. Järven tilavuus on 63 miljoonaa kuutiometriä eli 0,063 kuutiokilometriä. Sen keskisyvyys on 9,6 metriä ja suurin syvyys on 29,4 metriä. Järvellä on yksi syvänne, joka on kuin 1,5 kilometriä pitkä ja yli 25 metriä syvä allas. Syvänteessä on useassa kohtaa 29 metriä syvää. Syvin kohta sijaitsee syvänteen eteläpäässä, joka on järven eteläosan keskellä.


title: Ormajärvi

text: Järven rantaviivan pituus on 16 kilometriä ja noin puolet rannoista ovat peltomaata ja loput harjujen tai moreenimaiden metsämaata. Harjuja ovat esimerkiksi Untulanharju, Vanhakartanonmäki ja Kukkuramäki. Kaakkoispäässä sijaitsee Lammin taajama, joka ei kuitenkaan ulotu aivan rantaan saakka. Rannoilla on harvaa haja-asutusta, joiden välissä on jonkin verran vapaa-ajan asuntoja. Länsirantojen lähiympäristössä sijaitsee Niemenkulma, Parikkalan Maantiekulma ja Katinsilta ja niiden vastarannalla Sankola. Sankolasta etelään on Vanhakartanon kulmakunta. Valtatie 12 ja kantatie 54 kulkevat kauempana järvestä, mutta niiltä tulee tiet järven rannoille. Järven itärannan tuntumassa kulkee yhdystie 3191.


title: Ormajärvi

text: Järven erikoiseen vesikasvillisuuteen kuuluvat esimerkiksi kalvasärviä, uposvesitähti ja hentovita. Yhdessä viereisen Untulanharjun kanssa Ormajärvi muodostaa valtakunnallisesti arvokkaan luonnontyyppien kokonaisuuden, ja on mukana Natura 2000 -ohjelmassa.


title: Ormajärvi

text: Ormajärven–Untulan kulttuurimaisemat ovat myös yksi Suomen valtakunnallisesti arvokkaista maisema-alueista.


title: Ormajärvi

text: Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Ormajoen valuma-alueeseen (35.79), jonka Ormajärven valuma-alueeseen (35.792) järvi kuuluu. Järven vedenpinnan korkeus on 94,1 metriä mpy.


title: Ormajärvi

text: Ormajärvi kuuluu valuma-alueensa latvajärviin ja sen vedet ovat peräisin lähiympäristön ojista ja pohjavedestä . Lovonoja on Lovonjärven (4 ha) laskuoja, joka laskee Ormijärveen Untulaharjun pohjoispuolella. Sen valuma-alueella ovat myös Lamminjärvi ja Lampellonjärvi (6 ha). Järven pohjoispäähän laskee lyhyttä laskuojaa myöten Kyynärönjärvi (24 ha), jonka valuma-alue jää Evojoen valuma-alueen eteläpuolelle. Valuma-alueella ovat myös Särkijärvi (4 ha), Haukilammi (5 ha) ja Takaperänjärvi (19 ha). Riuttamäen harjun eteläpuolelta laskee Kaurastenjärvi (5 ha) järven pohjoispäähän.


title: Ormajärvi

text: Järven laskujoki on Ormijoki, joka laskee viiden kilometrin päässä Suolijärveen.


title: Ormajärvi

text: Kalmbergin kartastossa vuodelta 1855–1856 on järven laskujoki Ormijoki luontaisen kaltainen joki, josta oli raivattu tulvaniittyjä koko joen pituudelta. Se on nykyään oikaistu ja syvennetty, joten sen perkaaminen on vaikuttanut Ormijärven vedenpintaan. Vanhassa kartassa on kaksi poikkeuksellista saarta. Toisesta on tullut järvenlaskun myötä joko Iso-Vohlio tai Pikku-Vohlion niemi, ja toisesta on tullut Kappassaaren niemi. Vedenlaskun seurauksena ovat nykyiset saaret joko tulleet järvenpintaan tai ainakin ne ovat kasvaneet. Vuoden 1965 peruskarttaan on merkitty pinnanlaskun vesijättömaan maaraja.


title: Ormajärvi

text: Ormajärven rannalla sijaitsee rautakautinen miekanhiontakivi, mikä kertoo jotain seudun pysyvän asutuksen iästä.


title: Rubén Pagnanini

text: Rubén Oscar Pagnanini (s. 31. tammikuuta 1949 San Nicolás de los Arroyos, Buenos Airesin maakunta) on argentiinalainen jalkapalloilija, joka edusti Argentiinan jalkapallomaajoukkuetta.


title: Rubén Pagnanini

text: Hän edusti seurajoukkueita Estudiantes de La Plata, Club Atlético Independiente ja Argentinos Juniors. Independienten riveissä hän voitti kansallisen mestaruuden 1977 ja 1978.


title: Rubén Pagnanini

text: Oikea puolustaja Pagnanini lukeutui maailmanmestaruuden saavuttaneeseen vuoden 1978 Argentiinan joukkueeseen, vaikkei hän itse pelannutkaan yhtään ottelua.


title: Rubén Pagnanini

text: Hänen kutsumanimensä oli "El gato", ’kissa’.


title: Ricardo Villa

text: Ricardo Julio "Ricky" Villa (s. 18. elokuuta 1952 Roque Pérez, Buenos Aires) on argentiinalainen, keskikentällä pelannut jalkapalloilija ja jalkapallovalmentaja.


title: Ricardo Villa

text: Villa edusti Quilmesia, Club Atlético Tucumánia ja Racing Clubia. Yhdessä Osvaldo Ardilesin kanssa hänet ostettiin englantilaisseura Tottenhamiin sen jälkeen, kun kaksikko oli voittanut maailmanmestaruuden Argentiinalle vuonna 1978. Villa pelasi Tottenhamissa viisi vuotta.


title: Arthur Phillip

text: Arthur Phillip (11. lokakuuta 1738 – 31. elokuuta 1814) oli brittiläinen amiraali ja Australian ensimmäisen osavaltion Uuden Etelä-Walesin ensimmäinen kuvernööri.


title: Arthur Phillip

text: Phillipin nimitti Uuden Etelä-Walesin kuvernööriksi vuonna 1786 lordi Sydney, oikealta nimeltään Thomas Townshend, Sydneyn 1. varakreivi. Uudella Etelä-Walesilla tarkoitettiin nykyisen Australian itäistä puoliskoa ja lähistöllä olevia Tyynenmeren saaria.


title: Arthur Phillip

text: Kapteeni Arthur Phillip (josta tuli myöhemmin amiraali) johti ensimmäistä laivastoa, joka lähti Portsmouthista Englannista 13. toukokuuta 1787 ja johon kuului yhdeksän kuljetusalusta ja kaksi sotalaivaa. Ensimmäisen laivaston tehtävä oli perustaa ensimmäinen eurooppalaisten siirtokunta Uuteen Etelä-Walesiin. Laivaston lähtiessä matkustajia ja miehistöä oli noin 1 487. Ensimmäinen alus saapui Botany Bayhin 18. tammikuuta 1788. James Cookin retkikunta oli käynyt Botany Bayssä huhtikuussa 1770 ja suositellut paikkaa uuden rangaistusvankikolonian sijaintipaikaksi. Phillip päätti kuitenkin etsiä parempaa rantautumispaikkaa hieman pohjoisempaa Port Jacksonista, jonka eteläiselle rannalle laivasto teki 26. tammikuuta 1788 maihinnousun paikassa, jonka Phillip nimesi Sydney Coveksi lordi Sydneyn mukaan. Phillip valitsi kolonian paikaksi Sydney Coven makean veden saatavuuden ja paikan suojaisuuden vuoksi. Koloniasta kasvoi myöhemmin Sydneyn miljoonakaupunki. Tammikuun 26. päivää on myöhemmin vietetty Australian kansallispäivänä.


title: Arthur Phillip

text: Phillip lähti Uudesta Etelä-Walesista joulukuussa 1792 heikon terveydentilansa vuoksi. Hän kuoli Bathin kaupungissa 1814 ja hänet haudattiin Bathamptonin Pyhän Nikolauksen kirkkoon, jossa on nykyään Australia-kappeli. Phillipin seuraaja Uuden Etelä-Walesin kuvernöörinä oli John Hunter.


title: Arthur Phillip

text: Arthur Phillipin mukaan on nimetty muun muassa Melbournen edustalla oleva merenlahti Port Phillip, Victorian osavaltion saari Phillip Island sekä Canberran kaupunginosa Phillip.


title: Nakhon Ratchasima

text: Nakhon Ratchasima () on Nakhon Ratchasiman provinssin pääkaupunki Koillis-Thaimaassa. Kaupunki tunnetaan myös nimellä "Khorat" ().


title: Nakhon Ratchasima

text: Khorat on tärkeä silkkiteollisuuden keskus ja rautateiden solmukohta Isanin Bangkokiin yhdistävän koillisen radan varrella. Bangkokiin on matkaa 260 kilometriä. Kaupungin asukasluku on 144 407 henkeä (2009), mikä sijoittaa sen Thaimaan kuuden suurimman kaupungin joukkoon Bangkokin, Nonthaburin, Samutprakanin, Udon Thanin ja Chonburin jälkeen.


title: Albulasola

text: Albulasola (, retoromaaniksi "Pass da l'Alvra") on alppisola kaakkoisessa Sveitsissä Graubündenin kantonissa. Tämä 2 312 metriä korkea sola yhdistää pohjoisen Albulajoen laakson eteläiseen, Innjoen varrella sijaitsevaan Engadinin laaksoon.


title: Albulasola

text: Solassa kulkee maantie, joka on suljettu talvikuukaudet lokakuulta kesäkuulle. Solan molemmissa päissä sijaitsee hotelli.


title: Robb Report

text: Robb Report on ylellistä elämäntapaa esittelevä lifestyle-lehti, joka kertoo varakkaille connoisseureille ylellisyystuotteista, kuten autoista, kelloista ja asunnoista, yleensä tuotteista joihin esimerkiksi keskivertosuomalaisen kuukausipalkalla ei ole mahdollisuuksia. Lehden perusti Robert White 1976 Rolls-Royce-ostoksen kylkiäiseksi.